qundao/data-zh-poetry huggingface dataset:
探禹穴感懷
作者：趙與緡
朝代：宋

神禹宏疏鑿，流傳山海經。
披覽未爲足，時騎李白鯨。
是日輕飆起，翛然天籟鳴。
孤峰带江浙，突兀地軸橫。
振衣履絕頂，盤踞雄殿亭。
群峯百里外，拱護頼衆星。
乃信王氣鍾，根深奕葉生。
厥後卧薪者，會稽棲復興。
此義久懵懵，寂寞羞山陵。
訪劉漢英
作者：趙與緡
朝代：宋

無情歲月迅飛梭，却笑浮生慮更多。
最羨君能尋舊業，半溪春雨一漁蓑。
宿半塘寺
作者：趙與訔
朝代：宋

夜宿半塘寺，惟聞塔上鈴。
老僧行道影，童子頌經聲。
竹密風猶勁，窗幽月愈明。
瓦爐香斷處，一榻灑然清。
良坦姪再轉福清縣贈行
作者：趙與闢
朝代：宋

甲年謝策志應酬，今日分符力已優。
好把丹心懸北闕，春風次第荷綸褒。
賀南谷兄與男孫同科
作者：趙與闢
朝代：宋

暮年驥足騁青雲，更喜文星耀一門。
觀榜同登父與子，策名重見祖和孫。
偶然盛事酬先志，賸有奇芳在後昆。
我亦瀛洲連步者，相蘄忠孝報君恩。
贈良坦姪知永嘉
作者：趙與闢
朝代：宋

墨綬銅章拜命新，鳴琴之治在於今。
花封佇見風流似，柳舍休教別人殷。
游馬平仙弈洞
作者：趙與霦
朝代：宋

鑿石縱橫十九槽，千年仙跡在林皋。
因思有局無棋意，可是從前不著高。
桐
作者：趙與𥲅
朝代：宋

晚來狂索酒，量大酒無功。
窗豁能容月，樓高易得風。
碎聲聞蟋蟀，疎影舞梧桐。
夜半成清夢，江湖垂釣翁。
橘二首·其一
作者：趙與𥲅
朝代：宋

野色烟波外，西風橘柚香。
湖光杳無際，山色忽深藏。
塔古燈猶照，壇餘竈已荒。
何當蛻塵鞅，從此訪漁郎。
橘二首·其二
作者：趙與𥲅
朝代：宋

倦客滄浪意，扁舟汗漫遊。
雲歸林屋晚，木落洞庭秋。
此地真堪老，中原卒未休。
可知侯萬戶，不似橘千頭。
妙法庵二首·其一
作者：趙良佐
朝代：宋

乘興來遊古道場，遠村落日卧牛羊。
暫能擺脫塵埃念，瓦鼎烟消柏子香。
妙法庵二首·其二
作者：趙良佐
朝代：宋

蔓藤扶我過東岡，與客同登妙法堂。
小院迴廊春已暮，茂林修竹夏初長。
歸歟未辦買山計，健甚無庸却老方。
都市山林總無累，此生此世底須忙。
宴延和樓即事
作者：趙良嗣
朝代：宋

建國舊碑朝日暗，興王故地野風乾。
回頭笑謂王公子，騎馬隨軍過五鑾。
聞王師入燕
作者：趙良嗣
朝代：宋

朔風吹雪下雞山，燭暗穹廬夜色寒。
聞道燕山好消息，曉來驛騎報平安。
咏楊司業觀菊圖
作者：趙良坡
朝代：宋

寄傲南窗罷草玄，寥寥三徑菊花前。
春風自足繁桃李，爲愛秋香到晚妍。
贈友之閩
作者：趙良坡
朝代：宋

世人作離別，惟別酒一觴。
今我與君別，稍稍鄙玕瑯。
閩海古名地，幕職不可量。
聖明廣延攬，計日下褒章。
願將此言贈，用以代瓊漿。
過叔祖崇栲翁別業
作者：趙良坡
朝代：宋

別業開東野，蕭然足臥雲。
濤聲晴射雨，庭影夏呈秋。
返照霞初幕，遙峰翠欲流。
以斯清樂境，不信有瀛洲。
避暑山亭
作者：趙良坡
朝代：宋

茂林深處散清涼，石罅泉聲引興長。
高掛角巾舒嘯傲，炎飈那得到山莊。
隱居
作者：趙良坡
朝代：宋

習靜深山裏，幽棲趣偪真。
青樓何足契，白雪故相親。
守道無妨困，藏書不聖貧。
昔人嘉遯漢，我亦愛逃秦。
雪水菴咏雪二十韻
作者：趙良坡
朝代：宋

玄冥司號令，屏翳驅雲車。
巧舞穿幽隙，輕揚下曲漥。
初疑蠶食葉，猶恐蠏行沙。
鉛汞三千界，璚瑤百萬家。
樓臺銀作砌，城闕玉爲衙。
壓竹枝翻重，封梅色更佳。
文光偏得月，點綴易爲花。
萬瓦魚鱗矗，千山鳥迹遐。
凝簷珠錯落，布地粉交加。
恍若水晶溜，猶然寶鑑華。
餘暉翻鶴羽，皓彩撲烏紗。
鏤刻非因巧，陶鎔未有瑕。
冰奩緣沼合，縞带逐車斜。
圜石銀盤疊，尖峯玉筍芽。
豪家爭玩賞，洞府亦諠譁。
錦帳傳巵酒，竹爐沸鼎茶。
豐年先有兆，清氣浩無涯。
飛絮那能擬，憑虛最可誇。
不須東郭履，自是剡溪艖。
恭喜瞻三白，停杯看六葩。
獄中附家二首·其一
作者：趙良坦
朝代：宋

不才離別已多時，脈脈關河入夢思。
萬種閒情詩易遣，一腔愁緒酒難移。
風迥過雁鄉書斷，月滿圜扉夜漏遲。
臣子立身忠與孝，此心期不愧丹墀。
獄中附家二首·其二
作者：趙良坦
朝代：宋

一著南冠二載餘，安危不必問何如。
精金百鍊鋼還銳，勁竹三冬節不枯。
對月欲同鵑带血，臨風會有雁傳書。
瓦杯冷落孤燈裏，幾度吞聲祇自吁。
與永嘉僚友餞別
作者：趙良坦
朝代：宋

霏霏細雨濕溪橋，雨霽溪清野趣饒。
把臂忽驚分袂早，登程不憚去途遥。
馬嘶煙樹和愁慘，帆掛仙舟類羽飄。
不盡尊間賢聖酒，何時重對此酕醄。
鄉飲酒唱和詩
作者：趙良埈
朝代：宋

警書雙羽出乎西，端坐凝香惡境移。
已鑄劍鋒成耒耜，更陶瓦缶作尊彝。
雅南歌裏聲千古，乾巽維邊位兩儀。
細數旴江知郡事，有如此事幾人知。
題壁
作者：趙良埈
朝代：宋

三北何人知管仲，五湖何處覓陶朱。
壁間遺墨還堪睹，吊罷靈魂一束芻。
鳳凰谷
作者：趙良埈
朝代：宋

羅浮絕頂凌蒼穹，五雲飛繞蓬萊宮。
金烏玉兔出西東，鐵橋萬丈橫霽虹。
臥虎踞石龍蟠松，異香不動煙騰空。
餐霞飲露凡聖同，水簾碎玉聲玲瓏。
桃花流出片片紅，碧梧翠竹環三峯。
天邊鳳鳥來雝雝，仙風吹入石洞中。
我欲呼之儀九重，歌舞聖化同天功。
滿庭芳
作者：趙良玉
朝代：宋

紅杏香中，綠楊影裡，畫橋春水泠泠。深沉院滿，風送賣花聲。又是清明近也，粉牆畔，時有遷鶯。當此際，人傳天上，特降玉麒麟。風雲。今會遇，名邦坐撫，入侍嚴宸。更兒孫蘭玉，都是寧馨。脆管繁弦競奏，蕙爐嫋，沉水煙輕。華筵罷，江城回首，一點壽星明。
松風亭
作者：趙良生
朝代：宋

七樹懷鄭薰，千尺羨晉嶠。
弘景招不來，俯仰但長嘯。
程鉅夫惠茶
作者：趙若恢
朝代：宋

臥病文園日正長，斜題遠寄雨前槍。
黄綾不羨龍團貴，紫筍還聞雀舌香。
一硯落花人醉醒，半簾飛絮燕歸忙。
新泉活火松風細，何處黄州白玉堂。
即事·其一
作者：趙若槸
朝代：宋

雲散春山出，人閑白晝長。
禽聲答空谷，樹影畫斜陽。
種果期秋實，澆花趁晚凉。
行藏天已定，隨分且徜徉。
即事·其二
作者：趙若槸
朝代：宋

可意黄鸝喚得醒，日移山影正當庭。
飛花忽趁春風過，點破苔痕一片青。
春詞
作者：趙若槸
朝代：宋

玉釵香夢水東流，簾怯春寒寄暮鈎。
燕子不來花滿地，一痕新月又西樓。
暮春
作者：趙若槸
朝代：宋

香透蜂房蝶夢殘，一簾新雨又春闌。
柳腰瘦得難禁舞，今夜春風莫更寒。
武夷茶
作者：趙若槸
朝代：宋

石乳霑餘潤，雲根石髓流。
玉甌浮動處，神入洞天游。
石鼓鋪
作者：趙若槸
朝代：宋

山前山後杜鵑花，莊上黄鸝識謝家。
欲問青帘溪上酒，行逢白髪道邊茶。
遇樵川林時中
作者：趙若槸
朝代：宋

建水樵川隔幾重，相逢孰意大江東。
客行芳草垂楊外，春在柔桑小麥中。
細雨疏田流水碧，殘霞擁樹遠林紅。
浮生聚散渾無定，有酒何妨一笑同。
大泉洞
作者：趙若渚
朝代：宋

通羊幾岩壑，茲洞如修航。
泉聲轟鼓激，澗氣侵衣涼。
臨流網銀鯽，艤棹觴桂漿。
此中有真趣，其樂良未央。
徑山玉芝庵主源上人持癡絕老人語錄求作行狀留連踰月談論鏗鏘音吐鴻暢衆中之龍象也臨別書二絕贈行·其一
作者：趙若琚
朝代：宋

暑入單絺雨壓塵，扣門仍喜客來頻。
從容爲說西來意，庭柏青青正可人。
徑山玉芝庵主源上人持癡絕老人語錄求作行狀留連踰月談論鏗鏘音吐鴻暢衆中之龍象也臨別書二絕贈行·其二
作者：趙若琚
朝代：宋

應密單傳的的真，一番舉起一番新。
老師末後殷勤語，直下承當正要人。
西谿湖散步
作者：趙若盈
朝代：宋

遠岫平林嶂夕陽，翻濤翠麥已蒸黄。
此行莫謂無高興，題品新詩入錦囊。
昭孝道院
作者：趙菊莊
朝代：宋

雲深戶不開，竹屋兩三間。
野水浸官渡，低牆出遠山。
絕葷如鶴瘦，習懶慣童頑。
我亦皈真者，來公半日閑。
二月三日登城郊外春色可人而虜騎未退
作者：趙萬年
朝代：宋

平生春日不傷春，今日逢春愁殺人。
觸目旌旗非族類，無言桃李少精神。
可憐野興牽羈興，不分紅塵雜虜塵。
直待元戎攘却後，峴山無惜領嘉賓。
偶成
作者：趙萬年
朝代：宋

一心憂國不憂家，掠面黄塵带晚沙。
郵傳不通音問隔，家人夜夜卜燈花。
十三日納合道僧携印來降
作者：趙萬年
朝代：宋

屹若金湯不可攻，犬羊誰肯自投降。
勢窮方獻將軍印，何似當初莫渡江。
却敵凱歌
作者：趙萬年
朝代：宋

吁嗟黠虜何猖狂，引弓百萬侵吾疆。
首屠棗陽擣神馬，窺伺長江欲葦航。
隆冬久晴江水涸，直揭小樊厲源漳。
馬沈人溺相枕藉，霜刃逼脅狼驅羊。
連營立柵三十里，旌旗蔽野塵埃黄。
元戎忠赤過張許，隔江獨對虜酋語。
剖析大義面折之，自比關西偉男子。
虜酋聞風雖縮頸，業謂渡江無我禦。
四山列騎意洋洋，擬欲一鼓下襄陽。
城頭四隅密分布，整飭器具嚴隄防。
火油金汁羅砲座，託叉擂木森旗槍。
睥睨樓櫓排萬弩，鏵車尅敵皆蹶張。
一朝步馳如雲集，前摧草牛負土囊。
雲梯飛橋對樓聳，虎炮鵝車數里長。
裹以犀革如帆幔，木楯皮屋翼兩旁。
鐵騎後擁千百隊，矢如蝟集攢鋒鋩。
楊柳陰中浮梁就，三千敢勇忽推牆。
層幾列弩下如雨，霹靂巨砲落穹蒼。
盡將攻械付烈焰，如焮蛇豕燎豺狼。
騎者顛仆步者走，傷者號叫立者僵。
虜酋蒲察與葛札，或貫其腦斧其吭。
生擒首領數百人，斃馬橫屍盈戰場。
未幾採木空林藪，旬月運土成高岡。
噪聲裂地屋爲震，火焰燭天星無光。
誰知壯士中夜出，人持炬馬列前行。
强弩叉鐮迭相衛，長鍬大钁聲琅琅。
黎明炬堙爲平地，虜酋喪氣若有亡。
因風縱火烟焰猛，拱手坐視摩痍瘡。
犬羊震讋心膽碎，却携金印來投降。
從茲虜勢大沮摧，自焚攻具燒營房。
甫逾江北復連營，放牧盈野何駉駉。
脫鞍解甲馬下睡，胡鼻齁齁輥雷鳴。
豈知戰艦輕移岸，急雨狂風亂櫓聲。
百鼓忽鳴萬弩發，繼以飛砲欻流星。
人馬驚亂相蹂踐，肉填溪谷厭羶腥。
穹廬遯去無遺跡，捷書排日風飈急。
九重北顧正宵衣，覽奏龍顔增喜色。
顧嗟李勣賢長城，不假援兵却胡羯。
天書沓至賞元功，渠渠溫語褒忠烈。
方除戎團追徽省，行且齋壇授節鉞。
命珪相印一時來，聞道殿巖已虛席。
誰知帷幄運奇計，裨贊尤多玉季力。
弟兄携手上凌烟，卓冠古今真殊絕。
我從武科備戎行，先生置我賓僚列。
雖無涓埃裨海鎮，同此死生冒矢石。
自愧文墨非所長，妄意欲泚磨崖筆。
圍中墮馬傷足方愈牙痛累日
作者：趙萬年
朝代：宋

虜騎塞東津，迍邅困此身。
足傷方復步，牙痛又摇齦。
忍見胡塵暗，俄驚歲事新。
龍鍾三十九，碌碌度青春。
徐招幹請喫鱖魚桐皮
作者：趙萬年
朝代：宋

簷外桃花片片飛，垂涎漢水鱖魚肥。
桐皮一作饑腸飽，似得精兵解虜圍。
正月初三至初五再攻焚其攻具虜騎大却
作者：趙萬年
朝代：宋

鵞車虎砲與雲梯，堪笑胡兒巧用機。
大帥胸中攄妙算，一時談笑盡灰飛。
歲暮
作者：趙萬年
朝代：宋

歲暮嗟爲客，那堪復被圍。
一心惟許國，視死已如歸。
毀土山
作者：趙萬年
朝代：宋

築土爲山號距堙，胡兒癡計要攻城。
誰知壯士中宵出，三月工夫一夜平。
程機宜宅喫豆粥
作者：趙萬年
朝代：宋

豆紅米白間青蔬，彷彿來從香積厨。
異日大官還飽飫，不應忘却在蕪蔞。
臘八危家餉粥有感
作者：趙萬年
朝代：宋

襄陽城外漲胡塵，矢石叢中未死身。
不爲主人供粥餉，爭知臘八是今辰。
臘月初三日虜人攻城以强弩射退獲捷
作者：趙萬年
朝代：宋

四圍鉦鼓震天鳴，虜騎平明盡逼城。
萬弩應絃因退走，却疑城上有神兵。
除夜
作者：趙萬年
朝代：宋

除夜春牛吼，開正虜騎多。
有謀思却敵，休問命如何。
上元
作者：趙葵
朝代：宋

翡翠簾開舞袖輕，寒星萬點下蓬瀛。
清尊對月酌不已，也向蓬窗坐到明。
初夏·其一
作者：趙葵
朝代：宋

院宇沈沈雨四垂，博山香斷未多時。
驅除春事風姨怨，貼水新荷又滿池。
初夏·其三
作者：趙葵
朝代：宋

櫻笋方夭麥報秋，梅黄雨過水平疇。
春歸欲带春風韻，枝上一聲黄栗留。
初夏·其二
作者：趙葵
朝代：宋

梅子留酸濺齒牙，芭蕉分綠映窗紗。
日高睡起無情思，閑看兒童捉柳花。
十月見桃
作者：趙葵
朝代：宋

匼匝新園一徑通，荷經霜盡野塘空。
桃花錯認東風暖，却與芙蓉鬭小紅。
十月見菊
作者：趙葵
朝代：宋

落拓山園載酒來，江梅含雪倚春臺。
黄花無藉秋光老，猶自離披带雨開。
南鄉子
作者：趙葵
朝代：宋

束髮領西藩。百萬雄兵掌握間，召到廟堂無一事，遭彈。昨日公卿今日閒。拂曉出長安。莫待西風割面寒。羞見錢塘江上柳，何顏。瘦僕牽驢過遠山。
句·其一
作者：趙葵
朝代：宋

不問春歸自放花。
句·其二
作者：趙葵
朝代：宋

多謝君恩好歸去，夜來小泊小孤山。
塞曲
作者：趙葵
朝代：宋

鴻傳霜信入邊州，目障烟塵昏戍樓。
多少征夫南北恨，玉關人老玉關秋。
墨梅
作者：趙葵
朝代：宋

須知造物元無物，剛被花光强造端。
認得色空都是幻，南枝非暖北枝寒。
寺·其一
作者：趙葵
朝代：宋

古木蕭森映綠苔，嵯峨樓閣倚天開。
山僧不問朝天客，自注冰泉浸野梅。
寺·其二
作者：趙葵
朝代：宋

溪繞青山山繞溪，溪山勝處只僧知。
雲閑古木禪關靜，不到禪關又幾時。
惠山寺
作者：趙葵
朝代：宋

古木森森映碧苔，嵯峨樓閣倚天開。
山僧不問朝天客，自注冰泉浸野梅。
春·其一
作者：趙葵
朝代：宋

檀板且教停，花嬌不耐驚。
日融鶑語滑，風軟蝶身輕。
縷篆銷春晝，遊絲弄晚晴。
誰家楊柳院，笑語雜棋聲。
春·其三
作者：趙葵
朝代：宋

點點殘紅纈燕泥，畫堂春暖日初遲。
綠楊影裏鶑聲碎，正是南窗夢覺時。
春·其二
作者：趙葵
朝代：宋

綠竹移陰抹畫牆，倚欄紅藥殿春光。
風開簾幙催香篆，坐聽鶑聲春晝長。
春寒
作者：趙葵
朝代：宋

春草平蕪烟雨迷，鞦韆寂寞舊園池。
江南也是東風惡，花骨經寒瘦不支。
春遊
作者：趙葵
朝代：宋

載酒尋春二月天，子規啼破綠楊烟。
日斜醉倚鞦韆柱，石上桃花紅欲然。
柳花
作者：趙葵
朝代：宋

三月名園草色青，夢回猶聽賣花聲。
春光不管人憔悴，飛絮紛紛弄晚晴。
桃木
作者：趙葵
朝代：宋

誰家有女腰如束，雙眸剪水肌凝玉。
褪紅香汗濕鮫綃，低壓嬌花鬢雲綠。
春光瀲灧春晝長，春風撲面春花香。
一聲環珮鳴丁當，自臨鸞鏡勻新粧。
梅花
作者：趙葵
朝代：宋

夜深梅印橫窗月，紙帳魂清夢亦香。
莫謂道人無一事，也隨疏影伴寒光。
樓
作者：趙葵
朝代：宋

等閑携酒上南樓，樓占東州古渡頭。
翼瓦拂天翔碧鳳，危欄隠霧鎖蒼虬。
湖山環據三吳會，江漢雄吞四蜀流。
醉裏浩歌天地闊，櫓聲摇月上汀洲。
江行
作者：趙葵
朝代：宋

霜清月冷雁聲秋，今古江流不盡愁。
風捲蘆花漫雪裏，夜深鼓櫂落汀洲。
海棠
作者：趙葵
朝代：宋

依依楊柳已藏鴉，風度鶑聲到碧紗。
洗盡春光連夜雨，海棠贏得兩三花。
祝融峰
作者：趙葵
朝代：宋

祝融萬仞拔地起，欲見不見青霄裏。
山翁愛山不肯去，爲山醉卧松根底。
家童尋著不敢驚，沉吟恐怕山翁嗔。
夢回抖擻下山去，一徑蘿月松風清。
秋浦樓
作者：趙葵
朝代：宋

麗譙岧嶢壯城關，萬里關河歸目睫。
雨餘漁釣玉奩開，烟生芙蓉翠屏列。
吳頭楚尾二十秋，滿耳絃歌聲未絕。
不才濫綴鴛鷺行，夜夢時還許歸謁。
蕭晨振策來翠微，母憐吾兒倍怡悅。
昔偕汝父居是邦，舊事辛苦爲兒話。
星星鶴髮簪霞冠，笑者朱衣擁金節。
一門和氣皆君恩，恩與天同酬未得。
生平區區忠孝心，歲晚願爲松與柏。
可憐清賞屬登臨，風景不殊人事別。
徘徊徙倚十二闌，嘯聲吹上梅梢月。
竹·其一
作者：趙葵
朝代：宋

一抹輕烟隔小橋，新篁摇翠兩三梢。
惜春不覺歸來晚，花壓重門带月敲。
竹·其二
作者：趙葵
朝代：宋

風竹蕭蕭梧葉黄，相思寸寸斷人腸。
一聲塞管來何處，鴈带秋聲入故鄉。
舟·其一
作者：趙葵
朝代：宋

雨過平蕪带落暉，蘆花飄泊點征衣。
舟人忽報東風急，萬斛龍驤噴雪飛。
舟·其三
作者：趙葵
朝代：宋

鼓櫂過前灣，推篷破旅顔。
山回流水轉，烟逐曉雲閑。
舟·其二
作者：趙葵
朝代：宋

櫓聲伊軋下灘來，驚起沙鷗去又回。
小艇暫停曲江滸，推篷和雪看寒梅。
芍藥
作者：趙葵
朝代：宋

芍藥殿春春幾許，簾幙風輕飛絮舞。
昨宵酒醉玉樓春，一聲畫角吹殘雨。
荒城
作者：趙葵
朝代：宋

城荒葉落風颼颼，淮水茫茫古渡頭。
回首不堪行樂地，黄花點點是離愁。
荒城·其一
作者：趙葵
朝代：宋

萬里黄雲凍不飛，磧烟烽火夜深微。
胡兒移帳寒笳絕，雲路時聞探馬歸。
荒城·其二
作者：趙葵
朝代：宋

烏桓城下雨初晴，紫菊金蓮漫地生。
最愛多情白翎雀，一雙飛近馬邊鳴。
菊花
作者：趙葵
朝代：宋

黄花照眼又經秋，山自青青江自流。
多謝龍頭鰲禁客，年年把酒到江樓。
落花
作者：趙葵
朝代：宋

他鄉桃李爲誰栽，逗曉輕紅带露開。
一夜風姨妬顔色，落花無數點蒼苔。
豐年
作者：趙葵
朝代：宋

一犁春雨足生涯，黍稷桑麻已滿畧。
只願今年風景好，村村社酒樂農家。
貞義女咏
作者：趙葵
朝代：宋

白首辭廊廟，投閒瀨水隈。
因觀貞女傳，深仰謫仙才。
擊漂名猶在，沉淵事可哀。
清魂招不得，偷俗挽教回。
直筆遺青史，□磯鎖綠苔。
憑將一杯酒，澆向浪花堆。
賞花·其一
作者：趙葵
朝代：宋

人樂清明三月天，也隨人賞萬花園。
偷閑把酒簪花去，不似兒童笑語喧。
賞花·其二
作者：趙葵
朝代：宋

昨日新園去看花，路邊郎女阿誰家。
香車寶馬相追逐，笑語歸來日未斜。
贈石牛上人
作者：趙葵
朝代：宋

萬里江山萬里天，疏鐘半夜落漁船。
老來羨殺禪關客，一枕江聲抱月眠。
過小漿市
作者：趙葵
朝代：宋

人生南北與東西，幾度雲山幾度溪。
我亦欲歸歸未得，子規從此不須啼。
避暑水亭作
作者：趙葵
朝代：宋

水亭四面朱闌繞，簇簇游魚戲萍藻。
六龍畏熱不敢行，海波煎徹蓬萊島。
身眠七尺白蝦鬚，頭枕一枚紅瑪瑙。
公子猶嫌扇力微，行人多在紅塵道。
郊野
作者：趙葵
朝代：宋

白鳥衝烟去，山僧渡水來。
竹籬茅舍外，忽見野梅開。
雪
作者：趙葵
朝代：宋

玉龍昨夜起天涯，曉看團花一尺圍。
莫放妝臺簾捲上，怕驚釵畔寶鸞飛。
雪夜
作者：趙葵
朝代：宋

酒力欺寒淺，心清睡較遲。
梅花擎雪影，和月度疏籬。
題金山
作者：趙葵
朝代：宋

紫金千仞鬰崔嵬，四面驚濤捲雪堆。
屹立中流天柱壯，高標雙闕海門開。
江流今古幾分合，日月東西自往來。
一覽象山皆㟝嶁，不知身世是蓬萊。
詩一首
作者：趙葵姬
朝代：宋

柝聲默報早朝回，滿院春風繡戶開。
怪得無人理絲竹，綠陰深處摘青梅。
野人家
作者：趙蘭皋
朝代：宋

總爲門無馬足塵，敗簑懸壁亦天真。
看渠只是芸田者，處世强如識字人。
隔水架茅知避俗，得魚沽酒却分鄰。
市朝多少人稱隠，只隠黄金不隠身。
丁山眺望
作者：趙處澹
朝代：宋

絕頂蒼崖險，藤蘿手自攀。
雲烟萬里逈，宇宙一身閑。
秋氣悲才子，夕陽明遠山。
看看九日至，黄菊翠巖間。
九日會飲翠麓
作者：趙處澹
朝代：宋

山亭對佳客，秋老暮烟橫。
鳥下江如畫，潮回浪有聲。
竹光添麓潤，詩思入門清。
偶約非因酒，相逢話此生。
借榻
作者：趙處澹
朝代：宋

簾捲薰風透骨香，月移花影上迴廊。
客遊不作安居計，漫借高齋一榻凉。
偶成
作者：趙處澹
朝代：宋

風約波痕遠，雲含野色低。
村舂向晚急，山鳥愛晴啼。
牧笛過蘋渚，溪船泊柳堤。
旅魂招未得，窗草更萋萋。
偶成用溪陰韻
作者：趙處澹
朝代：宋

虛室蕭蕭百慮忘，近來趣味一何長。
清談自笑如東晉，好句誰能學盛唐。
舊日故園春寂寞，三年上國夢凄凉。
功名原在青編裏，况有青氈在玉堂。
八月十四夜
作者：趙處澹
朝代：宋

洲渚雲飛盡，江流碧映天。
明朝秋欲半，今夜月先圓。
玉宇濃垂露，銀河冷墜烟。
焦桐彈一曲，孤鶴舞風前。
冬至日書懷
作者：趙處澹
朝代：宋

歲月不可挽，迅如雙轉轂。
人生能幾何，苦不自知足。
西風吹繁霜，凍雁鳴相逐。
老幹枯無條，積葉掩深谷。
冉冉四序遷，忽見一陽復。
今年纔四十，玄鬢忽已禿。
久作林下想，雅致在幽獨。
三逕幾株松，一窗數竿竹。
任懶鉏荒園，更種淵明菊。
逍遥以終年，澹然忘所欲。
厭雨
作者：趙處澹
朝代：宋

擬欲占晴待暮鴉，不禁愁思滿蒹葭。
片雲飛渡風和雨，斜日低穿水浸沙。
薏苡石邊收釣笠，芙蓉籬外響蘆笳。
最憐冉冉秋將半，未得先乘問月槎。
和韻
作者：趙處澹
朝代：宋

愛看山色徧，小立渡頭風。
飛鷺起沙渚，何人移短蓬。
村烟秋入夜，江月冷摇空。
回首清香滿，方知是桂叢。
寄友
作者：趙處澹
朝代：宋

誰謂相去遠，盈盈一水間。
欲渡無津梁，中情何由殫。
秋懷多感慨，撫衿起長嘆。
巖風墮朝露，輕雲冒遙山。
群芳盡搖落，孰與堅歲寒。
山行和韻
作者：趙處澹
朝代：宋

歷窮山底路，渾不見人家。
傍石尋丹鼎，隨雲到玉華。
蝶幽停蕙蕊，鹿飽卧苔花。
中有胡麻甑，香泉浸碧沙。
擬古·其一
作者：趙處澹
朝代：宋

青青河畔草，皎皎林下人。
草有四時色，人無千載身。
胡爲踏氛埃，樊籠長苦辛。
君看鴻鵠飛，九萬誰能馴。
擬古·其三
作者：趙處澹
朝代：宋

涉江采芙蓉，皎皎外名利。
采之遺所思，共此無塵意。
所思在芝田，道遠莫之致。
悠然對芳草，綠滿江南地。
擬古·其二
作者：趙處澹
朝代：宋

西北有高樓，樓高夜何其。
圓影湛以光，遥望斗與箕。
何爲天一方，長恨身不飛。
安得駕雙翼，上下長相隨。
擬古·其四
作者：趙處澹
朝代：宋

今日宴良會，微風動波心。
逸響悲秦箏，仁聲和舜琴。
古人爲此曲，寓意良以深。
何當共歡樂，長嘯溪之陰。
春日卧病
作者：趙處澹
朝代：宋

江雨日霏霏，春寒易入衣。
貧居兼卧病，愁緒對斜暉。
有句平生拙，無營世慮稀。
梅花欺老眼，故傍短巖飛。
月夜
作者：趙處澹
朝代：宋

漁笛吹清夜，蘆花深處聞。
岸窮天拍水，山靜月籠雲。
蛩哽聲聲切，螢明個個分。
任渠塵外事，城市日紛紜。
村居
作者：趙處澹
朝代：宋

乍晴山染碧，過雨落疏花。
水闊暮天逈，村居春晝嘉。
倚欄時展畫，留客旋烹茶。
賸得閑中趣，吟詩到日斜。
清明雨中
作者：趙處澹
朝代：宋

竹遶清渠長嫩蒲，數聲村角晚吹梧。
山家最怕清明雨，打落殘花一片無。
濯纓亭
作者：趙處澹
朝代：宋

兩派清溪合，迴波到此間。
危峰銜古石，幽洞隔塵寰。
雲影高低樹，嵐光遠近山。
先賢遺迹在，盍挽舊風還。
追和陶淵明詠貧士
作者：趙處澹
朝代：宋

嗟予薄羅衲，孑孑將疇依。
晨炊井已凍，夜鑿鄰無輝。
蒼苔鳥跡絕，卧看孤雲飛。
老力出市米，溪寒莫忘歸。
纖纖山雨微，何以充我饑。
習習風吹衣，何以慰我悲。
追擬玄真子漁歌·其一
作者：趙處澹
朝代：宋

丁山烟雨晚濛濛，柳岸蒼波著短蓬。
飛鳥白，斷雲紅，一曲清歌淡月中。
追擬玄真子漁歌·其二
作者：趙處澹
朝代：宋

雨晴山色靜堆藍，橋外人家分兩三。
緣岸北，遠溪南，片片閑雲趁落帆。
長門怨
作者：趙處澹
朝代：宋

未央宮中花滿枝，笙歌不斷春風詞。
玉階露冷與天近，霓裳舞罷瓊瑶巵。
如今寂寂長門春，寒風蕭蕭愁殺人。
花開花落如洗，轉眼身爲陌上塵。
自笑夜來清夢斷，猶覺瑶池侍君宴。
雨
作者：趙處澹
朝代：宋

溪雲依翠竹，亂石注流泉。
數日饒春雨，餘寒勝臘天。
書從琴案讀，茶共藥爐煎。
故舊經過少，題詩一二篇。
題周恭叔謝池讀書處
作者：趙處澹
朝代：宋

粉蝶黄蜂二月天，初晴已覺十分妍。
市橋船繫垂垂柳，花寺鐘敲淡淡烟。
幽趣靜看青鳥啄，閑情獨羨白鷗眠。
謝家風月今何許，總入池塘夢裏篇。
遊月巖書二絕以紀其清·其一
作者：趙虞臣
朝代：宋

蘭著秋花分外奇，月巖清坐聽枰棋。
笑譚相與同心處，更近新凉八月時。
遊月巖書二絕以紀其清·其二
作者：趙虞臣
朝代：宋

茲游閑適實清奇，恍對柯山一局棋。
興盡相呼下山去，歸途猶趁日西時。
題倅廳吏隱堂
作者：趙衆
朝代：宋

滿耳江聲滿目山，此身疑不在人寰。
民含古意村村靜，吏束刑書日日閑。
平江亭邀馮山允南同作
作者：趙衮
朝代：宋

文公昔記滕王閣，氣象終天拂寥廓。
崔顥題詩黄鶴樓，今日聲華還磊落。
安漢城頭有佳處，江山清氣歸簾幕。
少陵無人謫仙死，不遇才豪終寂寞。
蒼苔滿地荆棘生，梁棟塵埃喧鳥雀。
風流賢守一登臨，久倚闌干情不薄。
夜來風月覺澄清，天意人心如素約。
仙葩當見浮空來，幾百年來無此作。
嗟予好古今白頭，到底支離材力弱。
木桃或見致瓊瑤，免對江山負慚作。
大滌洞天留題
作者：趙觀復
朝代：宋

不作翠蛟詩，獨賦上池水。
鑿開自淵源，鑒觀湛然止。
豈惟白心事，且以明□底。
松風生晚清，暑夜看晨起。
二瓢餉內熱，透徹□若髓。
匯流接山腰，放溜達澗尾。
當其保持盈，一丈若縱侈。
□輪爭道來，三板擁清泚。
飛簾從天下，衆吼亂石裏。
濺珠忽尋丈，灑面寸尺咫。
恭惟坡仙翁，學道老不已。
每言杭有緣，來往即鄉里。
自題九鎖篇，景物相刃靡。
親聞衆妙玄，金丹起人死。
新名揭亭戶，空翠冷欄几。
易求水之形，難造水之理。
與君論源流，或者未劇此。
句·其一
作者：趙訥軒
朝代：宋

門外須臾風竹定，櫓聲摇曳出蘆花。
句·其二
作者：趙訥軒
朝代：宋

白鳥一雙簾外去，蘆花風靜釣舟閑。
溪灣
作者：趙訥軒
朝代：宋

曬網漁人路，高低四五家。
半篙春水竹，一樹夕陽花。
鷗靜機忘鷺，牛行背立鴉。
白頭村叟醉，茅店酒仍賒。
題韓左軍馬圖
作者：趙說
朝代：宋

龍媒神飛影在紙，雙瞳墨濕電光紫。
烏首昂昂渴奔水，青鬃迎風拂不起。
逸氣難居皂櫪底，勢欲陪龍走千里，月支真馬有如此。
落筆一與王生似，云是吾州韓畫士。
過越
作者：趙諮
朝代：宋

地有千巖與萬津，霸圖無計老青春。
抱冰漫刷棲山恥，爭奈傾吳是歸人。
和孔司封題蓬萊閣
作者：趙諴
朝代：宋

龍卧山形滴翠微，翬飛閣勢搆空危。
六鼇不是湖中蟄，一島疑從海上移。
屏障牋毫吟詠處，神仙羅綺燕遊時。
自慚爲吏非香案，又躡雲梯從使麾。
遊天衣寺
作者：趙諴
朝代：宋

世稱幽景屬金仙，若是精藍豈妄傳。
澗湧雙泉雷出地，山圍四面管窺天。
唐僧手澤神毫健，梁帝宸恩寶器妍。
今日喜償平昔志，更逢閩客此安禪。
遊戒珠寺
作者：趙諴
朝代：宋

欲遊城郭應難遍，每訪湖山亦自勞。
坐致眼前無限景，僧房寄處蕺峰高。
遊雲門寺
作者：趙諴
朝代：宋

竟夕雨聲寒，黎明日氣暄。
峰巒添積潤，谿澗漲新痕。
鐘鼓連三寺，杉松共一邨。
不須遊賞徧，麗句滿清軒。
題勁節堂
作者：趙資道
朝代：宋

爲愛青青竹一林，旋開庭宇占清陰。
風前蕭瑟聲敲五，月下玲瓏影碎金。
題清心堂
作者：趙資道
朝代：宋

燕坐都忘俗慮縈，小橋橫截跨幽亭。
漣漪池面銀開鑒，篠蕩庭心玉展屏。
桃李並蹊春競麗，檜松分徑歲長青。
我來每覺塵心豁，客至還同醉眼醒。
題義門胡氏華林書院
作者：趙赴
朝代：宋

家隠西山下，華林地絕塵。
門旌千古義，學聚四方人。
道致清雲富，名隨白日新。
他年應許我，猿鶴一相親。
感懷
作者：趙軫
朝代：宋

羣鱗戲清波，天青雲影白。
濯足歌滄浪，一笑天地窄。
山色秀而深，都言秘神物。
眼底有真龍，何必雲中覓。
和楊禮侍六言
作者：趙載
朝代：宋

圍青繞綠近在，虛白羊玄本同。
須知滿眼疊嶂，不礙舉頭太空。
和華安仁花村二首·其一
作者：趙逢
朝代：宋

格是而今老有餘，行行真欠瘦筇扶。
不將心絮隨風起，一恁閑花有似無。
和華安仁花村二首·其二
作者：趙逢
朝代：宋

路入前村認杏花，門前水積半溪沙。
風流彷彿朱陳俗，白酒黄雞姓兩家。
懷夢英大師
作者：趙逢
朝代：宋

林巒影裏有清賢，與我相知二十年。
書札愛工精玉筯，利名拋捨住金田。
吟容賈島稱詩匠，辭許劉靈作酒仙。
別後近聞棲華嶽，亂雲應得恣情眠。
句
作者：趙逵
朝代：宋

皇心未敢宴安圖。
句
作者：趙遹
朝代：宋

不是學僧初念佛，從來念佛指人迷。
萬松嶺
作者：趙遹
朝代：宋

清溪狹徑小橋東，風入桃花處處同。
我爲日長無一事，偶然來此聽松風。
留題靈巖
作者：趙邦美
朝代：宋

披雲佳處對青山，何必登高縱遠觀。
巖谷幽深無限景，可憐多是等閑看。
贈令狐使
作者：趙郡守
朝代：宋

□城昔有山，登臨倚空闊。
震淩誰負舟，荆榛披雉堞。
朅來亦期年，每每念陳迹。
雖當補苴時，忍使勝覽絕。
度材倣飛翬，開逕通遊轍。
盍簪領嘉賓，舉酬及良夕。
風清無規塵，夜寒聽伊笛。
茫渺挹天根，淡蕩浮月魄。
景色逐時新，詩聯懷古刻。
樓成且志喜，平疇賸秋穡。
句
作者：趙野
朝代：宋

複道密通繁衍宅，諸王誰似鄆王賢。
冰齋
作者：趙釴夫
朝代：宋

生於水而寒於水，都在君家燕座中。
只個從來堪受用，何須更遠挹清風。
暮村
作者：趙釴夫
朝代：宋

孤村烟樹暝黄昏，一簇人家半掩門。
看盡棲鴉啼噪後，牧童歸去雨聲繁。
舫齋
作者：趙釴夫
朝代：宋

浮家泛宅謾區區，一閣安然特迥殊。
題作舫齋還解否，登臨寄傲在江湖。
贈姜邦傑
作者：趙釴夫
朝代：宋

括蒼水秀更山明，山水鍾情故一行。
黄卷本無閑事業，白頭却有懶聲名。
幸逢哲匠求詩範，何用愁城戰酒兵。
三歎遺音今絕少，先生還須預茲盟。
醉和顔美中元夕絕句
作者：趙釴夫
朝代：宋

年年人月喜團圓，好在詩邊又酒邊。
莫道玄真只漁釣，也隨世俗夜無眠。
臨安還遊金龍洞志感
作者：趙鎮
朝代：宋

幾年巖徑違清賞，今日雲蘿躡舊蹤。
剎閣春陰宜燕雀，天池雷雨起蛟龍。
崖流玉液空蓮座，風激篔簹送梵鐘。
洞口不愁迷去路，樽前聊與話從容。
題妙庭觀玉泉池
作者：趙鎮
朝代：宋

一脈泠泠絕點埃，方池幽洞自瀠洄。
源從白石雲邊出，流向青蓮座下迴。
禹穴鱗游殘雪噴，祗園花墮暗香來。
可人最是清秋夜，月白沙青寶鏡開。
一叢花
作者：趙長卿
朝代：宋

柳鶯啼曉夢初驚。香霧入簾清。胭脂淡注宮妝雅，似文君、猶帶春酲。芳心婉娩，媚容綽約，桃李總消聲。相如春思正縈縈。無奈惜花情。曲欄小檻幽深處，與殷勤、遮護娉婷。姚黃魏紫，十分顏色，終不似輕盈。
一叢花
作者：趙長卿
朝代：宋

當歌臨酒恨難窮。酒不似愁濃。風帆正起歸與興，岸東西、芳草茸茸。楚夢乍回，吳音初聽，誰念我孤蹤。藏春小院暖融融。眼色與心通。烏雲有意重梳掠，便安排、金屋房櫳。雲雨厚因，鴛鴦宿債，作個好家風。
一叢花
作者：趙長卿
朝代：宋

階前春草亂愁芽。塵暗綠窗紗。釵盟鏡約知何限，最斷腸、湓浦琵琶。南渚送船，西城折柳，遺恨在天涯。夜來魂夢到儂家。一笑臉如霞。鶯啼燕恨西窗下，問何事、潘鬢先華。鍾動五更，魂歸千里，殘角怨梅花。
一翦梅
作者：趙長卿
朝代：宋

霽靄迷空曉未收。羈館殘燈，永夜悲秋。梧桐葉上三更雨，別是人間一段愁。睡又不成夢又休。多愁多病，當甚風流。真情一點苦縈人，才下眉尖，恰上心頭。
侍香金童
作者：趙長卿
朝代：宋

一種春光，占斷東君惜。算穠李、昭華爭並得。粉膩酥融嬌欲滴。端的尊前，舊曾相識。向夜闌、酒醒霜濃寒又力。但只與、冰姿添夜色。繡幕銀屏人寂寂。只許劉郎，暗傳訊息。
別怨
作者：趙長卿
朝代：宋

嬌馬頻嘶。曉霜濃、寒色侵衣。鳳帷私語處，翻成離怨不勝悲。更與叮嚀祝後期。素約諧心事，重來了、比看相思。如何見得，明年春事濃時。穩乘金腰嫋，來爛醉、玉東西。
南歌子
作者：趙長卿
朝代：宋

春思濃如酒，離心亂似綿。一川芳草綠生煙。客裡因循、重過豔陽天。屈指歸期近，愁眉淚灑然。無端還被此情牽。為問桃源、還有再逢緣。
南歌子
作者：趙長卿
朝代：宋

春色烘衣暖，宮梅破鼻香。盡驅和氣入蘭堂。又是輕雲微雨、下巫陽。酒帶歡情重，醺醺氣味長。晚來拂拭略梳妝。笑指一鉤新月、上迥廊。
南歌子
作者：趙長卿
朝代：宋

枝上紅飛盡，梢頭綠已勻。遊絲柳絮媚青春。向晚暖風簾幕、練光新。春已匆匆去，那堪話別情。劉郎幾日便登程。告你覓些歡笑、送行人。
南歌子
作者：趙長卿
朝代：宋

梅萼和霜曉，梨花帶雪春。玉肌瓊豔本無塵。肯把鉛華容易、汙天真。湯餅嘗初罷，羅巾拭轉新。幾回貪耍失黃昏。月裡歸來無處、覓精神。
南歌子
作者：趙長卿
朝代：宋

此日知何日，他鄉憶故鄉。亂山深處過重陽。走馬吹花、無復少年狂。黃菊擎枝重，紅茱溼露香。扁舟隨雁過瀟湘。遙想萊庭、應恨不同觴。
南歌子
作者：趙長卿
朝代：宋

霜結凝寒夜，星輝識曉晴。蘭膏重剔且教明。為照梢頭香縷、一絲輕。坐久看看困，新詞綴未成。梅花燻得酒初醒。更向耳邊低道、月三更。
南歌子
作者：趙長卿
朝代：宋

黯靄陰雲覆，滂沱急雨飛。洗殘枝上亂紅稀。恰是退花天氣、困人時。向曉春酲重，偎人起較遲。薄羅初見拭輕衣。笑拭新妝、須要剪酴醿。
南鄉子
作者：趙長卿
朝代：宋

月轉水晶盤。樓上初聞一鼓殘。又是去年天氣好，欄干。風動梅梢玉斗寒。無奈壯情闌。對酒如何欲強歡。誰道破愁須仗酒，君看。酒到愁多破亦難。
卜算子
作者：趙長卿
朝代：宋

十載仰高明，一見心相許。來日孤舟西水門。風飽征帆腹。後夜起相思，明月清江曲。若見秋風寒雁來，能寄音書否。
卜算子
作者：趙長卿
朝代：宋

執手送行人，水滿荷花浦。舊恨新愁不忍論，淚壓瀟瀟雨。行計已匆匆，無計留伊住。一點相思萬里心，誰怕關山阻。
卜算子
作者：趙長卿
朝代：宋

春水滿江南，三月多芳草。幽鳥閒將遠恨來，一一都啼了。不學鴛鴦老。回首臨平道。人道長眉似遠山，山不似長眉好。
卜算子
作者：趙長卿
朝代：宋

涼夜竹堂空，小睡匆匆醒。庭院無人月上階，滿地欄干影。何處最知秋，風在梧桐井。夜半驂鸞弄玉笙，露溼衣裳冷。
卜算子
作者：趙長卿
朝代：宋

閒路踏花來，閒逐清和雲。來去雖然總是閒，有多少傷心處。紅碧好池塘，朱綠深庭戶。隨分山歌社舞中，且樂陶陶趣。
品令
作者：趙長卿
朝代：宋

好事客。宮商內、吟得風清月白。主人幸有豪家意，後堂煞有春色。花壓金翹俏相映，酒滿玉纖無力。你若待我些兒酒，盡吃得、盡吃得。
品令
作者：趙長卿
朝代：宋

情難託。離愁重、悄愁沒處安著。那堪更、一葉知秋後，天色兒、漸冷落。馬上征衫頻搵淚，一半斑斑汙卻。別來為、思憶叮嚀話，空贏得、瘦如削。
品令
作者：趙長卿
朝代：宋

黃昏時候，誚不語、心如醉。無眠凝想，別來繡閣，多應憔悴。上了燈兒，知是睡哩坐哩。驀思歸計。又還是重屈指。從今已後，暌離千萬，且休容易。這底悽惶，你看是誰不是。
夜行船
作者：趙長卿
朝代：宋

淚眼江頭看錦樹。別離又還秋暮。細水浮浮，輕風冉冉，穩送扁舟去。歸去江山應得助。新詩定須多賦。有雁南來，槐溪千萬，寄我驚人句。
夜行船
作者：趙長卿
朝代：宋

短棹輕舟排辦了。歌聲斷、晚霞殘照。紅蓼坡頭，綠楊堤外，離恨知多少。別後莫教音信杳。嘆光陰、初自來堪笑。畫角譙門，槐溪歸路，正是楚天清曉。
夜行船
作者：趙長卿
朝代：宋

綠蓋紅幢籠碧水。魚跳處、浪痕勻碎。惜別殷勤，留連無計，歌聲與、淚和柔脆。一葉扁舟煙浪裡。曲灘頭、此情無際。窈窕眉山，暮霞紅處，雨雲想、翠峰十二。
夜行船
作者：趙長卿
朝代：宋

龜甲爐煙輕嫋。簾櫳靜、乳鶯啼曉。拂掠新妝，時宜頭面，繡草冠兒小。衫子揉藍初著了。身材稱、就中恰好。手拈雙紈，菱花重照，帶朵宜男草。
天仙子
作者：趙長卿
朝代：宋

眼色媚人嬌欲度。行盡巫陽雲又雨。花時還復見芳姿，情幾許。愁何許。莫向耳邊傳好語。往事悠悠曾記否。忍聽黃鸝啼錦樹。啼聲驚碎百花心。分付與。誰為主。落蕊飛紅知甚處。
好事近
作者：趙長卿
朝代：宋

不羨八千椿，不羨三偷桃客。也不羨他龜鶴，一總為凡物。羨君恰似老人星，長明無休息。好與中興賢主，立維城勳績。
好事近
作者：趙長卿
朝代：宋

初過菊花天，餞送月宮仙客。丹桂拒霜濃淡，映眉間黃色。紅裙歌夜飲離觴，努力赴勁敵。惟願捷書來到，道一聲都得。
好事近
作者：趙長卿
朝代：宋

劍水靄歡聲，喜慶間生人傑。一段蔥蔥佳氣，扇薰風時節。今朝銀艾佐琴堂，爭把壽香爇。去去鳳皇池上，見龜巢連葉。
好事近
作者：趙長卿
朝代：宋

去路馬蹄輕，正是小春時節。愛日暖烘江樹，綴梅梢新雪。範滂攬轡正澄清，知我公明潔。分此仁風愷悌，濟鄰邦歡悅。
好事近
作者：趙長卿
朝代：宋

山路亂蟬吟，聲隱茂林修竹。恰值快風收雨，遞荷香芬馥。破除愁慮酒宜多，把酒再三囑。遙想溪亭瀟灑，稱晚涼新浴。
好事近
作者：趙長卿
朝代：宋

江上一江樓，樓上遠山橫翠。還更腰金騎鶴，引竹西歌吹。壽君春酒遣雙壺，滿引見深意。肯向龜荷香裡，喚儂來同醉。
好事近
作者：趙長卿
朝代：宋

淅淅蓼花風，怪道曉來悽惻。翻見密雲拋雨，動一山秋色。從前多感為傷時，無處頓然寂。個事已寒前約，只晚陰凝碧。
好事近
作者：趙長卿
朝代：宋

齒頰帶餘香，謦咳總成珠玉。剪碎袖羅花片，點金觥春綠。玉魚花露自清涼，涓涓在郎腹。猶勝望梅消渴，對文君眉蹙。
寶鼎現
作者：趙長卿
朝代：宋

囂塵盡掃，碧落輝騰，元宵三五。更漏永、遲遲停鼓。天上人間當此遇。正年少、盡香車寶馬，次第追隨士女。看往來、巷陌連甍，簇起星逑無數。政簡物阜清閒處。聽笙歌、鼎沸頻舉。燈焰暖、庭幃高下，紅影相交知幾戶。恣歡笑、道今宵景色，勝前時幾度。細算來、皇都此夕，消得喧傳今古。排備綺席成行，爐噴嫋、沈檀輕縷。睹遨遊彩仗，疑是神仙伴侶。欲飛去、恨難留住。漸到蓬瀛步。願永逢、恁時恁節，且與風光為主。
小重山
作者：趙長卿
朝代：宋

一夜西風響翠條。碧紗窗外雨，長涼飆。朝來綠漲水平橋。添清景，疏韻入芭蕉。坐久篆煙銷。多情人去後，信音遙。即今消瘦沈郎腰。悲秋切，虛度可人宵。
小重山
作者：趙長卿
朝代：宋

枝上楊花糝玉塵。晚風扶起處，雪輕盈。撲人點點細無聲。誰能惜，撩亂滿江城。忍淚未須傾。十年追往事，嘆流鶯。曉來雨過轉傷情。鋪池綠，遣恨寄浮萍。
小重山
作者：趙長卿
朝代：宋

清晚窗前杜宇啼。遊仙驚夢醉，斷魂迷。起來窗下看盆池。傷春去，消瘦不勝衣。柳陌記年時。行雲音信杳、與心違。空教攢恨入雙眉。人已遠，紅葉莫題詩。
小重山
作者：趙長卿
朝代：宋

綠示陰陰春已休。群花飄盡也，不勝愁。遊絲飛絮兩悠悠。迷芳草，日暖雨初收。深院小遲留。好香燒一炷，細煙浮。更聽羯鼓打梁州。惱人處，宿酒尚扶頭。
御街行
作者：趙長卿
朝代：宋

晚來無奈傷心處。見紅葉、隨風舞。解鞍還向亂山深，黃昏後、不成情緒。先來離恨，打疊不下，天氣還悽楚。風兒住後雲來去。裝撰些兒雨。無眠託首對孤燈，好語向誰分付。從來煩惱，嚇得膽碎，此度難擔負。
御街行
作者：趙長卿
朝代：宋

香薰斗帳相逢乍。正宮漏、沈沈夜。月飛梅影上簾櫳，標緻風流嬌雅。眼波橫浸，照人百媚，無限叮嚀話。玉鞍門上嘶歸馬。趲行色、難留也。別來花豔不禁春，浪向東風輕嫁。空餘小院，博山修竹，依舊窗兒下。
惜奴嬌
作者：趙長卿
朝代：宋

洛浦嬌魂，恐得到、人間少。把風流、分付花貌。六出精神，臘寒射、香試到。清秀。與江梅、爭相先後。簷卜粗疏，怎似妖嬈體調。比山樊、也應錯道。最是殷勤，捧出金盞銀臺笑。拼了。仙源與、奇葩醉倒。
感皇恩
作者：趙長卿
朝代：宋

景物一番新，熙熙時候。小院融和漸長晝。東君有意，為憐纖腰消瘦。軟風吹破眉間皺。嫋嫋枝頭，輕黃微透。舞到春深轉清秀。錦囊多感，又更新來傷酒。斷腸無語憑欄久。
感皇恩
作者：趙長卿
朝代：宋

碧水浸芙容，秋風楚岸。三歲光陰轉頭換。且留都騎，未許匆匆分散。更持杯酒殷勤勸。休作等閒，別離人看。且對笙歌醉須拼。如君才調，掌得玉堂詞翰。定應不久勞州縣。
採桑子
作者：趙長卿
朝代：宋

去年巖桂花香裡，著意非常。月在東廂。酒與繁華一色黃。今年杯酒流連處，銀燭交光。往事難忘。待把真誠問阿郎。
採桑子
作者：趙長卿
朝代：宋

疏簾乍卷孜孜看，冰玉精神。體白停勻。端的於人不薄情。更無背約和焦燥，各表真誠。才得相親。切莫分張向別人。
探春令
作者：趙長卿
朝代：宋

冰澌池面。柳搖金線，春光無限。問梅花底事，收香藏蕊，到此方舒展。百花頭上俱休管。且驚開俗眼。看綠陰結子，成功調鼎，有甚遲和晚。
探春令
作者：趙長卿
朝代：宋

冰簷垂箸，雪花飛絮，時方嚴肅。向尋常搖曳，凡花野草，怎生敢誇紅綠。江梅孤潔無拘束。只溫然如玉。自一般天賦，風流清秀，總不同粗俗。
探春令
作者：趙長卿
朝代：宋

去年元夜，正錢塘，看天街燈燭。鬧蛾兒轉處，熙熙語笑，百萬紅妝女。今年肯把輕辜負。列熒煌千炬。趁閒身未老，良辰美景，款醉新歌舞。
探春令
作者：趙長卿
朝代：宋

數聲回雁。幾番疏雨，東風回暖。甚今年、立得春來晚。過人日、方相見。縷金幡勝教先辦。著工夫裁剪。到那時睹當，須教滴惜，稱得梅妝面。
探春令
作者：趙長卿
朝代：宋

新元才過，漸融和氣，先到簾幃。謾閒繞、柳徑花蹊裡。探看試、春來未。年時曾把春拋棄。與春光陪淚。待今春、日日花前沈醉。款細偎紅翠。
探春令
作者：趙長卿
朝代：宋

樓頭月滿。欄干風度，有人腸斷。為多情、役得神魂撩亂。又被梅縈絆。對花沈醉應須拼。且尊前相伴。恨無端玉笛，穿簾透幕，好夢還驚散。
探春令
作者：趙長卿
朝代：宋

清江平淡，暗香瀟灑，滿林風露。漸枝上、也學楊花柳絮。輕逐春歸去。東君著意勤遮護。總留他不住。幸西園別有，能言花貌，委曲關心愫。
探春令
作者：趙長卿
朝代：宋

溪橋山路。竹籬茅舍，淒涼風雨。被摧殘沮挫，精神依舊，無奈相思苦。東君故與收拾取。忍教他塵土。向綠窗繡戶，朱欄小檻，做個名花主。
探春令
作者：趙長卿
朝代：宋

疏籬橫出，綠枝斜露，笑盈盈地。悄一似、初睹東鄰女，有無限、風流意。半開折得瓊瑰蕊。惹新香沾袂。放曲屏珠幌膽瓶兒裡，伴我醺醺睡。
探春令
作者：趙長卿
朝代：宋

笙歌間錯華筵啟。喜新春新歲。菜傳纖手青絲細。和氣入、東風裡。幡兒勝兒都姑媂。戴得更忔戲。願新春已後，吉吉利利。百事都入意。
探春令
作者：趙長卿
朝代：宋

而今風韻，舊時標緻，總皆奇絕。再相逢還是，春前臘後，粉面凝香雪。芳心自與群花別。盡孤高畫質潔。那情懷最是，與人好處，冷淡黃昏月。
探春令
作者：趙長卿
朝代：宋

雕牆風定，綺窗燭灺，沈吟獨坐。料雪霜深處，司花神女，暗裡焚百和。惱人一陣香初過。把清愁薰破。更那堪得，冰姿玉貌，痛與惜則個。
探春令
作者：趙長卿
朝代：宋

雨孱風瘦，雪欺霜妒，時光牢落。怎奈向、天與孤高出眾，一任傍人惡。凡花且莫相嘲謔。盡強伊寂寞。便饒他、百計千方就做，醞藉如何學。
探春令
作者：趙長卿
朝代：宋

龜紗隔霧，繡簾鉤月，那時曾見。照影兒、覷了千迴百轉。素豔明於練。柔腸堆滿相思願。更重看幾遍。是天然不用，施朱櫳翠，羞損桃花面。
攤破醜奴兒·採桑子
作者：趙長卿
朝代：宋

最苦是離愁。行坐裡、只在心頭。待要作個巫山夢，孤衾展轉，無眠到曉，和夢都休。夢裡也無由。誰敢望、真個綢繆。暫時不見渾閒事，只愁柳絮楊花，自來擺盪難留。
攤破醜奴兒·採桑子
作者：趙長卿
朝代：宋

樹頭紅葉飛都盡，景物淒涼。秀出群芳。又見江梅淺淡妝。也囉，真個是、可人香。蘭魂蕙魄應羞死，獨佔風光。夢斷高堂。月送疏枝過女牆。也囉，真個是、可人香。
昭君怨
作者：趙長卿
朝代：宋

隔葉乳鴉聲軟。啼斷日斜影轉。楊柳小腰肢。畫樓西。役損風流心眼。眉上新愁無限。極目送雲行。此時情。
更漏子
作者：趙長卿
朝代：宋

日彤彤，風蕩蕩。簾外柳花飛揚。紅有限，綠無窮。雨晴芳徑中。腸寸結。縈離別。還是去年時節。春暮也，子歸啼。傷春三月時。
更漏子
作者：趙長卿
朝代：宋

燭消紅，窗送白。冷落一衾寒色。鴉喚起，馬忘行月來衣上明。酒香唇，妝印臂。億共人人睡。魂蝶亂，夢鸞孤。知他睡也無。
有有令
作者：趙長卿
朝代：宋

前山減翠。疏竹度輕風，日移金影碎。還又年華暮，看看是、新春至。那更堪、有個人人，似花似玉，溫柔伶俐。準擬。恩情忔戲。拈弄上、則人難比。我也埋根豎柱，你也爭些氣。大家一捺頭地。美中更美。廝守定、共伊百歲。
望江南·憶江南
作者：趙長卿
朝代：宋

山又水，雲岫插峰巒。斷雁飛時霜月冷，亂鴉啼處日銜山。疑在畫圖間。金烏轉，遊子損朱顏。別淚盈襟雙袖溼，春心不放兩眉間。此去幾時還。
朝中措
作者：趙長卿
朝代：宋

先生德行冠南豐。錦繡作心胸。暫屈徒勞州縣，文章後進宗工。督郵綱紀，才高幕府，雅望尤崇。此去定膺光寵，且須滿醉西東。
朝中措
作者：趙長卿
朝代：宋

別來無事不思量。霜日最淒涼。凝想倚欄干處，攢眉應為蕭郎。梅花豈管人消瘦，只恁自芬芳。寄語行人知否，梅花得似人香。
朝中措
作者：趙長卿
朝代：宋

南樓風物一番新。春暮畀斯民。豈但仁人愷弟，更兼政事如神。人生最貴，榮登五馬，千里蒙恩。祗恐促歸廊廟，去思有腳陽春。
朝中措
作者：趙長卿
朝代：宋

征帆一縷轉彎斜。驚鷺起沙汀。點點隨風逆上，滿江飛破殘霞。樓前光景，樓心紅粉，蟬翼輕紗。卻憶錢塘江上，曲欄橫檻他家。
朝中措
作者：趙長卿
朝代：宋

文章學業繼家聲。名譽壓群英。早歲掀騰膴仕，如公富貴難並。定膺丹詔，朱輪迅召，陶冶蒼生。自是鹽梅姿質，佇看大手調羹。
朝中措
作者：趙長卿
朝代：宋

柳林冪冪暮煙斜。秋水淺平沙。樓外碧天無際，紫山斷處橫霞。星稀漸覺，東簷隱月，涼到窗紗。多少傷懷往事，隔溪燈火人家。
朝中措
作者：趙長卿
朝代：宋

荷錢浮翠點前溪。梅雨日長時。恰是清和天氣，雕鞍又作分攜。別來幾日愁心折，針線小蠻衣。羞對綠陰庭院，銜泥燕燕于飛。
杏花天
作者：趙長卿
朝代：宋

乍涼淅淅風生幕。人獨在、朱欄翠閣。吹簫信杳爐香薄。眉上新愁又覺。從前事、擬將拼卻。夢不斷、花梢柳萼。一杯睡起誰同酌。斜日陰陰轉角。
東坡引
作者：趙長卿
朝代：宋

茅齋無客至。冰硯凍寒泚。南枝喜入新詩裡。惱人頻嚼蕊。惱人頻嚼蕊。因思去臘江頭醉。倚動客興傷春意。經年自嘆人如寄。光陰如拈指。光陰如拈指。
柳梢青
作者：趙長卿
朝代：宋

千林落葉聲聲悲。聽悽慘、江皋雁飛。難似玉肌，總驚花貌，壓倒芳菲。香心吐盡因誰。料調鼎、工夫易期。休唱陽關，莫歌白雪，雨淚沾衣。
柳梢青
作者：趙長卿
朝代：宋

小窗閒適。雲髻嚲肩，香肌偎膝。玉局無塵，明瓊欲碎，春纖同擲。不爭百萬呼盧，賭今夜、鴛帷痛惜。好忍馬兒，若還輸了，當甚則劇。
柳梢青
作者：趙長卿
朝代：宋

晴雪樓臺，試燈簾幕，適是元宵。羅綺嬌春，帝城風景，今夜應饒。爭知我係如匏，便そ月良天任教。早閉柴門，從他簫鼓，細打輕敲。
柳梢青
作者：趙長卿
朝代：宋

桃杏舒紅。遲遲暖日，媚景芳濃。紫燕穿簾，香泥著地，未乳巢空。千山萬水重重。煙雨裡、王維畫中。芳草斜陽，無人江渡，蓑笠漁翁。
柳梢青
作者：趙長卿
朝代：宋

瀟灑仙源。夭桃穠李，曾對華筵。歌媚驚塵，舞彎低月，滿勸金船。鑑湖煙水連天。政歸棹、紅妝鬥妍。花霧香中，人詢居士，切莫多傳。
柳梢青
作者：趙長卿
朝代：宋

甜言軟語。長記那時，蕭娘叮囑。清管危弦，前歡難斷，鱗鴻無據。紛紛眼底浮花，拈弄動、幾多思慮。千結丁香，且須珍重，休胡分付。
柳梢青
作者：趙長卿
朝代：宋

雲暗天低。楓林凋翠，寒雁聲悲。茅店兒前，竹籬巴後，初見橫枝。盈盈粉面香肌。記月榭、當年見伊。有恨難傳，無腸可斷，立馬多時。
柳長春·踏莎行
作者：趙長卿
朝代：宋

梅喜先春，雁驚未臘。於門瑞氣浮周匝。正當月應上弦時，長庚夢與良辰合。螺水恩濃，旴江德洽。壽杯勸處燃紅蠟。明年此際祝遐齡，賀賓一一趨東閣。
武陵春
作者：趙長卿
朝代：宋

又是新逢三五夜，瑞氣靄氤氳。萬點燈和月色新。桃李倍添春。花縣主人情思好，行樂逐良辰。滿引千鍾酒又醇。歌韻動梁塵。
武陵春
作者：趙長卿
朝代：宋

落了丹楓殘了菊，秋色苦無多。誰喚西風泣淚羅，吹恨入星河。碧枝頭金粟鬧，曾扌乖翠雲窩。重揉檀英憶兩娥。無奈冷香何。
水調歌頭
作者：趙長卿
朝代：宋

今夕知何夕，秋色正平分。嫦娥此際，底事越樣好精神。已是天高氣肅，那更清風灑灑，萬里沒纖雲。把酒臨風飲，酒面起紅鱗。歌一曲，舞一曲，捧金樽。從他妄想，老兔憔悴正紛紛。我為桂花拚醉，明日扶頭不起，顛倒白綸巾。天若知人意，夜雨莫傾盆。
水調歌頭
作者：趙長卿
朝代：宋

把酒相勞苦，月色耀天章。冰輪碾破寒碧，飛入酒樽涼。擊節詞人妙句，吸此清輝萬丈，肺腑亦生光。攬袂欲仙舉，逸興共天長。日邊客，幕中俊，坐間狂。浩歌清嘯，恍然雲海渺茫茫。喚醒謫仙蘇二，何事常愁客少，更恐被雲妨。月與人長好，廣大醉為鄉。
水調歌頭
作者：趙長卿
朝代：宋

貪痴無了日，人事沒休期。白駒過隙，百歲能得幾多時。自古腰金結綬，著意經營辛苦，回首不勝悲。名未能安穩，身已至傾危。空剜刻，休巧詐，莫心欺。須知天定，只見高塚與新碑。我已從頭識破，贏得當歌臨酒，歡笑且隨宜。較甚榮和辱，爭甚是和非。
水調歌頭
作者：趙長卿
朝代：宋

離愁晚如織，託酒與消磨。奈何酒薄愁重，越醉越愁多。忍對碧天好夜，皓月流光無際，光影轉庭柯。有恨空垂淚，無語但悲歌。因凝想，從別後，蹙雙蛾。春來底事，孤負紫袖與紅靴。速整雕鞍歸去，著意淺斟低唱，細看小婆娑。萬蕊千花裡，一任玉顏酡。
江神子·江城子
作者：趙長卿
朝代：宋

小溪清淺照孤芳。蕊珠娘。暗傳香。春染粉容，清麗傅宮妝。金縷翠蟬曾記得，花密密、過雕牆。而今冷落水雲鄉。念平康。轉情傷。夢斷巫雲，空恨楚襄王。冰雪肌膚消瘦損，愁滿地、對斜陽。
江神子·江城子
作者：趙長卿
朝代：宋

年年長見傲寒林。壓群英。有餘清。曾被芳心，紅日惱詩情。玉質暗香無限意，偏婉娩，盡輕盈。今年瀟灑照歧亭。更芳馨。也崢嶸。無奈多情，終是惜飄零。誰與東君收拾取，怕風雨，挫瑤瓊。
江神子·江城子
作者：趙長卿
朝代：宋

彩雲飛盡楚天空。碧溶溶。一簾風。吹起荷花，香霧噴人濃。明月淒涼多少恨，恨難許，我情鍾。相思魂夢幾時窮。洞房中。憶從容。須信別來，應也斂眉峰。好景良宵添悵望，無計與，一樽同。
江神子·江城子
作者：趙長卿
朝代：宋

當時得意兩心齊。綺窗西。共于飛。拂掠宮妝，長與畫新眉。一自別來煙水闊，愁易積，夢還稀。相逢恰似舊家時。恨依依。語低低。多少關情，冷暖有誰知。只此定應諧素願，但指日，約鸞棲。
洞仙歌
作者：趙長卿
朝代：宋

廣寒宮殿，不在人間世。分付天香與巖桂。向西風、遙曳處，數十里知聞，金翠裡、別有出群標緻。東園盛事。五畝濃陰芘。必以詩書取榮貴。況一門，三秀才，未足欽崇，那更是、異姓同居兄弟。更細把、繁英祝姮娥，看禹浪飛騰，定應來歲。
洞仙歌
作者：趙長卿
朝代：宋

芰荷已老，菊與芙蓉未。一夜秋容上巖桂。間蘩蕪、嫩黃染就瓊瑰，開未足，已早香傳十里。從前分付處，明月清風，不用斜暉照佳麗。嘆浮花，徒解吒，淺白深紅，爭似我、瀟灑堆金積翠。看天闊、秋高露華清，見標緻風流，更無塵意。
洞仙歌
作者：趙長卿
朝代：宋

黃花滿地，庭院重陽後。天氣悽清透襟袖。動離情、最苦旅館蕭條，那更堪、風剪凋零飛柳。臨歧曾執手。祝付叮嚀，知會別來念人否。為多情，生怕分離，只知道、準擬別來消瘦。甚苦苦、促裝赴歸期，要趁他、橘綠澄黃時候。
浣溪沙
作者：趙長卿
朝代：宋

一味風流一味香。十分濃豔十分妝。自然嬌態自然芳。樓上好風樓下水，雪前欄檻竹前窗。也宜單著也宜雙。
浣溪沙
作者：趙長卿
朝代：宋

不憤江梅噴暗香。春前臘後正淒涼。霜風雪月忍思量。斜倚幽林如有恨，玉鱗飛後轉堪傷。時人那解識孤芳。
浣溪沙
作者：趙長卿
朝代：宋

坐看銷金暖帳中。羔兒酒美獸煤紅。淺斟低唱好家風。愛客東君多解事，晚妝新與畫眉峰。便須催喚出房櫳。
浣溪沙
作者：趙長卿
朝代：宋

堆枕冠兒翡翠釵。蒙金領子滿絣鞋。於中沈淨好情懷。新欲晚涼梳洗罷，半嬌微笑下堂來。蓮花因甚未曾開。
浣溪沙
作者：趙長卿
朝代：宋

密葉陰陰翠幄深。梅黃弄雨正頻頻。榴花照眼一枝新。緱嶺有人今毓粹，飛鳧不日簉嚴宸。一尊敬壽太夫人。
浣溪沙
作者：趙長卿
朝代：宋

寒食風霜最可人。梨花榆火一時新。心頭眼底總宜春。薄暮歸吟芳草路，落紅深處鷓鴣聲。東風疏雨喚愁生。
浣溪沙
作者：趙長卿
朝代：宋

惻惻笙竽萬籟風。陽關疊遍酒尊空。相逢草草別匆匆。滿眼淚珠和雨灑，一襟愁緒抵秋濃。相思今夜五雲東。
浣溪沙
作者：趙長卿
朝代：宋

憶為梅花醉不醒。斷橋流水去無聲。鷺翹沙嘴亦多情。疏影臥波波不動，暗香浮月月微明。高樓羌管未須橫。
浣溪沙
作者：趙長卿
朝代：宋

柳老拋綿春已深。夾衣初試曉寒輕。別離無奈此時情。先自愁懷容易感，不堪聞底子規聲。西樓料得數回程。
浣溪沙
作者：趙長卿
朝代：宋

畫角聲沈卷暮霞。寒生促索錦屏遮。沈檀半爇髻堆鴉。蝴蝶夢迴餘燭影，子規啼處隔窗紗。夜深明月浸梨花。
浣溪沙
作者：趙長卿
朝代：宋

睡起風簾一派垂。失巢燕子傍人飛。日長深院委香泥。綠筍出林翻錦籜，紅葵著雨褪胭脂。微風度竹入輕衣。
浣溪沙
作者：趙長卿
朝代：宋

簾卷輕風憐小春。荷枯菊悴正愁人。江梅喜見一枝新。料得主人偏愛惜，也應冰雪好精神。故園桃李莫生嗔。
浣溪沙
作者：趙長卿
朝代：宋

薄霧輕陰釀曉寒。起來宿酒尚酡顏。柳鶯何事苦關關。新恨舊愁俱喚起，當年紫袖看弓彎。淚和梅雨兩潸潸。
浣溪沙
作者：趙長卿
朝代：宋

金獸噴香瑞靄氛。夜涼如水酒醺醺。照人嬌眼媚生春。我自愁多魂已斷，不禁楚雨帶巫雲。人情又是一番新。
浣溪沙
作者：趙長卿
朝代：宋

閒理絲簧聽好音。西樓剪燭夜深深。半嗔半喜此時心。暖語溫存無恙語，韻開香靨笑吟吟。別來煩惱到如今。
浣溪沙
作者：趙長卿
朝代：宋

雨滴梧桐點點愁。冷催秋色上簾鉤。蛩聲何事早知秋。一夜涼風驚去燕，滿川晴漲漾輕鷗。懷人千里思悠悠。
浣溪沙
作者：趙長卿
朝代：宋

雨過西湖綠漲平。環湖密柳暗藏鶯。麥秋天氣似清明。對策有人新切直，逢春不日盡施行。扁舟未用速歸程。
浣溪沙
作者：趙長卿
朝代：宋

雪壓前村曲徑迷。萬山寒立玉參差。孤舟獨釣一蓑歸。別塢時聽風折竹，斷橋閒看水流澌。一枝凍蕊出疏籬。
浣溪沙
作者：趙長卿
朝代：宋

霧透龜紗月映欄。麥秋天氣怯衣單。楝花風軟曉來寒。懶起麝煤重換火，暖香濃處斂眉山。眼波橫浸綠雲鬟。
浣溪沙
作者：趙長卿
朝代：宋

露挹新荷撲鼻香。惱人更漏鄉浪浪。柳梳斜月上紗窗。小醉耳邊私語好，五雲樓閣羨劉郎。酒闌燭暗斷迴腸。
浣溪沙
作者：趙長卿
朝代：宋

風捲霜林葉葉飛。雁橫寒影一行低。淡煙衰草不勝詩。白酒已篘浮蟻熟，黃雞未老藁頭肥。問儂不醉待何時。
浪淘沙
作者：趙長卿
朝代：宋

窈窕繡幃深。窈窕娉婷。梅花初試晚妝新。那更嬌痴年紀小，冰雪精神。舉措忒輕盈。歌徹新聲。柔腸魂斷不堪聽。但恐巫山留不住，飛作行雲。
浪淘沙
作者：趙長卿
朝代：宋

簾卷露花容。幾度相逢。他知我意欲相通。偏奈天教多阻間，積恨何窮。雲雨杳無蹤。愁怕東風。時聞語笑恣歡濃。惟有俺咱真分淺，往事成空。
浪淘沙
作者：趙長卿
朝代：宋

綠樹轉鳴禽。已是春深。楊花庭院日陰陰。簾外飛來雙語燕，不寄歸音。舊事懶追尋。空惹芳心。天涯訊息遠沈沈。記得年時中酒後，直至而今。
減字木蘭花
作者：趙長卿
朝代：宋

半窗斜月。茅店蕭條燈已滅。床下蛩聲。聲動淒涼不忍聽。終宵無寐。覆去翻來真個是。屈指歸期。應是梅花爛熳時。
減字木蘭花
作者：趙長卿
朝代：宋

小春天氣。未唱陽關心已醉。紅蓼秋容。後會何時得再逢。歸期好事。仰看皇州揚雨露。百里恩波。擬欲留公無奈何。
減字木蘭花
作者：趙長卿
朝代：宋

柳絲搖翠。翠幄籠陰無限意。不絆行舟。只向江邊絆客愁。月明風細。分付一江流去水。嬌眼傷春。誰是章臺欲折人。
減字木蘭花
作者：趙長卿
朝代：宋

陽關唱徹。斷盡離腸聲哽咽。酒已三巡。今夜王孫是路人。此情難說。莫負等閒風與月。欲問歸期。來戴釵頭艾虎兒。
滿庭芳
作者：趙長卿
朝代：宋

晚色沈沈，雨聲寂莫，夜寒初凍雲頭。曉來階砌，一捻冷光浮。目斷江天靄靄，低迷映、綠竹修修。多才客，高吟柳絮，還更上層樓。烹茶，新試水，人間清楚，物外遨遊。勝似他、銷金暖帳情柔。細看流風迥舞，終日價、淺酌輕謳。醺醺地，美人翻曲，消盡古今愁。
滿庭芳
作者：趙長卿
朝代：宋

爆竹聲飛，屠蘇香鈿，華堂歌舞催春。百年訊息，經半已凌人。念我功名冷落，又重是、一歲還新。驚心事，安仁華鬢，年少已逡巡。明知生似寄，何須苦苦，役慕蹄輪。最難忘、通經好學沈淪。況是讀書萬卷，辜負他、此志難伸。從今去，燈窗勉進，雲路豈無因。
滿庭芳
作者：趙長卿
朝代：宋

竹颭斜梢，荷傾餘瀝，晚風初到南池。雨收池上，高柳亂蟬嘶。冉冉蓮香滿院，夕陽映、紅浸庭闈。涼生到，碧瓜破玉，白酒酌玻璃。思量，浮世事，枯榮辱寵，歡喜憂悲。算勞心勞力，得甚便宜。粗有田園笑傲，揀些個、朋友追隨。好時景，莫教挫過，撞著醉如泥。
滿庭芳
作者：趙長卿
朝代：宋

紅藕洲塘，黃葵庭院，渚風時動清颸。素紈輕颭，涼色爽征衣。一一光陰日月，關情處、前事難期。空凝想，臨鸞有恨，誰與畫新眉。刀頭，心寸折，江南厚約，惟是儂知。念默歌停舞，冷落屏幃。何日朱籠鸚鵡，迎門報、金勒東歸。羅弦管，合歡聲裡，爛醉玉東西。
滿庭芳
作者：趙長卿
朝代：宋

雨洗長空，風清雲路，又還畢備佳期。夜涼如水，一似去秋時。渺渺銀河浪靜，星橋外、香靄馡馡。霞軺舉，鸞驂鵲馭，穩穩過飛梯。經年，成間阻，相逢無語，應喜應悲。怕玉繩低處，依舊睽離。和我愁腸萬縷，嫦娥怨、底事來遲。廣寒殿，春風桂魄，首與慰相思。
滿庭芳
作者：趙長卿
朝代：宋

風力驅寒，雲榮呈瑞，曉來到處花飛。遍裝瓊樹，春意到南枝。便是漁蓑舊畫，綸竿重、橫玉低垂。今宵裡，香閨邃館，幽賞事偏宜。風流金馬客，歌鬟醉擁，烏帽斜敧。問人間何處，鵬運天池。且共周郎按曲，音微誤、首己先回。同心事，丹山路穩，長伴綵鸞歸。
漁家傲
作者：趙長卿
朝代：宋

客裡情懷誰可表。淒涼舉目知多少。強飲強歌還強笑。心悄悄。從頭徹底思量了。當日相逢非草草。果然恩愛成煩惱。穩整徵鞍歸去好。重廝守。相期待與同偕老。
玉樓春
作者：趙長卿
朝代：宋

江村百六春強半。拍拍池塘春水滿。風團柳絮舞如狂，雨壓橘花香不散。陰陰巷陌閒庭院。小立危欄羞燕燕。不知何事未還鄉，除卻青春誰作伴。
玉蝴蝶
作者：趙長卿
朝代：宋

片片空中剪水，巧妝春色，照耀江湖。漸覺花球轉柳，莢陣飛榆。散銀盃、時時逐馬。翻縞帶、一一隨車。遍簾隅。寒生冰箸，光剖明珠。應須。淺斟低唱，氈垂紅帳，獸爇金爐。更向高樓，縱觀吟醉謝娘扶。靜時聞、竹聲巖谷，漫不見、禽影江湖。盡躊躇。歌闌寶玉，賦就相如。
瑞鷓鴣
作者：趙長卿
朝代：宋

寶奩常見曉妝時。面藥香融傅口脂。擾擾親曾撩綠鬢，纖纖巧與畫新眉。濃歡已散西風遠，憶淚無多為你垂。各自從今好消遣，莫將紅葉浪題詩。
瑞鷓鴣
作者：趙長卿
朝代：宋

結絲千緒不勝愁。莫怪安仁鬢早秋。檀口未歌先慍淚，柳眉將斂半凝羞。杯傾瀲灩送行酒，岸艤飄飄欲去舟。待得名登天府後，歸來茱菊映釵頭。
畫堂春
作者：趙長卿
朝代：宋

夜來暖趁海棠時。臉邊勻透胭脂。亂紅嬌影困垂垂。睡損楊妃。多少肉溫香潤，朱唇綠鬢相偎。晚風何苦過臺西。斷送春歸。
畫堂春
作者：趙長卿
朝代：宋

小亭煙柳水溶溶。野花白白紅紅。惱人池上晚來風。吹損春容。又是清明天氣，記當年、小院相逢。憑欄幽思幾千重。殘杏香中。
畫堂春
作者：趙長卿
朝代：宋

湖光乘雨碧連天。繞堤映、草色芊芊。舞風楊柳欲撕綿。依依起翠煙。還是春風客路，對花時、空負蟬娟。暮寒樓閣碧雲間。羅袖成斑。
畫堂春
作者：趙長卿
朝代：宋

當時巧笑記相逢。玉梅枝上玲瓏。酒杯流處已愁濃。寒雁橫空。去程無記更從容。到歸來好事匆匆。一時分付不言中。此恨難窮。
祝英臺近
作者：趙長卿
朝代：宋

記臨歧，銷黯處。離恨慘歌舞。恰是江梅，開遍小春暮。斷腸一曲金衣，兩行玉箸，酒闌後、欲行難去。惡情緒。因念錦幄香奩，別來負情素。冷落深閨，知解怨人否。料應寶瑟慵彈，露華懶傅，對鸞鏡、終朝凝佇。
簇水
作者：趙長卿
朝代：宋

長憶當初，是他見我心先有。一鉤才下，便引得魚兒開口。好是重門深院，寂寞黃昏後。廝覷著、一面兒酒。試撋就。便把我、得人意處，閔子裡、施纖手。雲情雨意，似十二巫山舊。更向枕前言約，許我長相守。忺人也，猶自眉頭皺。
臨江仙
作者：趙長卿
朝代：宋

人在夢雲樓上別，殘燈影裡遲留。依稀綠慘更紅羞。露痕雙臉溼，山樣兩眉愁。幾幅片帆天際去，雲濤煙浪悠悠。今宵獨立古江頭。水腥魚菜市，風碎荻花舟。
臨江仙
作者：趙長卿
朝代：宋

十里春風楊柳路，年年帶雨披雲。柔條萬縷不勝情。還將無意眼，識遍有心人。餓損宮腰終不似，效顰總是難成。只愁秋色入高林。殘蟬和落葉，此際不堪論。
臨江仙
作者：趙長卿
朝代：宋

天外濃雲雲外雨，雨聲初上簷牙。紅蕖應褪洗妝花。晚涼如有意，霫霫到山家。為喚山童多索酒，金鍾細酌流霞。暈生玉頰酒潮斜。閒中無寵辱，醉裡是生涯。
臨江仙
作者：趙長卿
朝代：宋

天祐炎圖生國瑞，藍田暫屈英僚。始知文宿降璇霄。中元前五日，七夕後三朝。江斅風流臨此政，少年瀟灑奇標。行看峻擢相熙朝。功名前稷契，壽算等松喬。
臨江仙
作者：趙長卿
朝代：宋

憶昔去年花下飲，團蠻爭看酴醿。酒濃花豔兩相宜。醉中嘗記得，裙帶寫新詩。還是春光驚已暮，此身猶在天涯。斷腸無奈苦相思。憂心徒耿耿，分付與他誰。
臨江仙
作者：趙長卿
朝代：宋

日欲低時江景好，暮山紫翠重重。釣筒收盡碧潭空。一船霜夜月，兩岸荻花風。遙憶暖春新向火，黃昏下了簾櫳。水村漁浦艤孤篷。單衾愁夢斷，無夢轉愁濃。
臨江仙
作者：趙長卿
朝代：宋

柳上斜陽紅萬縷，烘人滿院荷香。晚涼初浴略梳妝。冠兒輕替枕，衫子染鶯黃。蓄意新詞輕緩唱，殷勤滿捧瑤觴。醉鄉日月得能長。仙源正閒散，伴我老高唐。
臨江仙
作者：趙長卿
朝代：宋

楓葉白蘋秋未老，晚風吹泛輕艎。青山瀝瀝水茫茫。情隨流水遠，恨逐暮山長。一點相思千點淚，眼前無限情傷。佳人猶自捧離觴。陽關休唱徹，唱徹斷人腸。
臨江仙
作者：趙長卿
朝代：宋

萬里西風吹去旆，滿城無奈離情。甘棠也似戴公深。曉來風露裡，葉葉做秋聲。十載兩番遺愛在，須知愁滿宜春。楚天低處是歸程。夕陽疏雨外，莫遣亂蟬鳴。
臨江仙
作者：趙長卿
朝代：宋

蕊嫩花房無限好，東風一樣春工。百年歡笑酒樽同。笙吹雛鳳語，裙染石榴紅。且向五雲深處住，錦衾繡幌從容。如何即是出樊籠。蓬萊人少到，雲雨事難窮。
臨江仙
作者：趙長卿
朝代：宋

過盡徵鴻來盡燕，故園訊息茫然。一春憔悴有誰憐。懷家寒食夜，中酒落花天。見說江頭春浪渺，殷勤欲送歸船。別來此處最縈牽。斷篷南浦雨，疏柳斷橋煙。
菩薩蠻
作者：趙長卿
朝代：宋

倚樓小小穿針女。秋光點點蛛絲雨。今夕是何宵。龍車烏鵲橋。經年謀一笑。豈解令人巧。不用問如何。人間巧更多。
菩薩蠻
作者：趙長卿
朝代：宋

客帆卸盡風初定。夜空霜落無江冷。幸自不思歸。無端烏夜啼。雞鳴殘月落。到枕秋聲惡。有酒不須斟。酒深愁轉深。
菩薩蠻
作者：趙長卿
朝代：宋

敗荷倒盡芙蓉老。寒光黯淡迷衰草。行客易銷魂。笛飛何處村。雲寒天借碧。樹瘦煙籠直。若個是鄉關。夕陽西去山。
菩薩蠻
作者：趙長卿
朝代：宋

新晴庭戶春陰薄。東風不度重簾幕。第幾小蘭房。雛鶯初弄黃。悄寒春未透。不解尋花柳。只恐漸春深。愁生求友心。
菩薩蠻
作者：趙長卿
朝代：宋

方池新漲蒲萄綠。曉來雨過花如浴。測測杏園風。梢頭一捻紅。危樓愁獨倚。一寸心千里。宿酒尚微醺。懶裝堆髻雲。
菩薩蠻
作者：趙長卿
朝代：宋

日高猶戀珊瑚枕。羞紅不忿花如錦。雙燕運芹泥。燕歸人未歸。縱饒梳洗罷。朱戶何曾跨。寂寞小房櫳。迴文和淚封。
菩薩蠻
作者：趙長卿
朝代：宋

春山已蹙眉峰綠。春心駘蕩難拘束。惆悵為春傷。惜花心更狂。對花深有意。且向花前醉。花作有情香。與人相久長。
菩薩蠻
作者：趙長卿
朝代：宋

梅花有意舒香粉。舒香已得先春信。香與露華清。露濃愁殺人。酒多愁愈重。此意誰能共。淚溼染衣斑。夜霜金縷寒。
菩薩蠻
作者：趙長卿
朝代：宋

梅花枝上東風軟。朝來吹散真香遠。雅淡有餘清。客心和淚傾。美人臨別夜。月晃燈初灺。玉枕小屏山。眉尖曾細看。
菩薩蠻
作者：趙長卿
朝代：宋

楊花飛盡鶯聲澀。杜娟喚得春歸急。病酒起來遲。嬌慵懶畫眉。寶奩金鴨冷。重喚燒香餅。著意煉龍涎。纖纖手逴煙。
菩薩蠻
作者：趙長卿
朝代：宋

楓林颯颯凋寒葉。汀蘋敗蓼遙相接。景物已非秋。淒涼動客愁。還家貧亦好。肯厭杯中草。香飯滑流匙。三登快樂時。
菩薩蠻
作者：趙長卿
朝代：宋

炊煙一點孤村迥。嬌容斂盡天容淨。雁字忽橫秋。秋江瀉客愁。銀鉤空寄恨。恨滿憑誰問。袖手立西風。舟行秋色中。
菩薩蠻
作者：趙長卿
朝代：宋

肩輿曉踏江頭月。月華冷浸消殘雪。雪月照疏籬。梅花三兩枝。人憐花淡薄。花恨人牢落。不似那回時。醺醺醉玉肌。
菩薩蠻
作者：趙長卿
朝代：宋

西風轉柂蒹葭浦。客愁生怕秋闌雨。衾冷夢魂驚。聲聲滴到明。不眠敧枕聽。故故添新恨。新恨有誰知。天寒雁正稀。
菩薩蠻
作者：趙長卿
朝代：宋

赤欄干外桃花雨。飛花已覺春歸去。柳色碧依依。濃陰春晝遲。海棠紅未破。勻糝胭脂顆。風雨也相饒。應憐粉面嬌。
菩薩蠻
作者：趙長卿
朝代：宋

隔江一帶春山好。平林新綠春光老。休去倚闌干。飛紅不忍看。東流何處去。便是歸舟路。芳草外斜陽。行人更斷腸。
菩薩蠻
作者：趙長卿
朝代：宋

霜風颯颯溪山碧。寒波一望傷行色。落日淡荒村。人家半掩門。孤舟移野渡。古木棲鴉聚。著雨晚風酸。貂裘不奈寒。
虞美人
作者：趙長卿
朝代：宋

二喬姊妹新妝了。照水盈盈笑。多情相約五湖遊。似向群花叢裡、騁風流。丁香枝上千千結。怨惹相思切。爭如特地嫁薰風。吐盡芳心點點、絳唇紅。
虞美人
作者：趙長卿
朝代：宋

冰塘淺綠生芳草。枝上青梅小。柳眉愁黛為誰開。似向東君、喜見故人來。碧桃銷恨猶堪愛。妃子今何在。風光小院酒尊同。向晚一鉤新月、落花風。
虞美人
作者：趙長卿
朝代：宋

東風捲盡辛夷雪。逆旅清明節。黃昏煙雨失前山。陟遍朱欄、酒噤不禁寒。歸來誰護衣篝火。倒擁文鴛臥。可堪連夜子規啼。喚得春歸、人卻未成歸。
虞美人
作者：趙長卿
朝代：宋

江梅雖是孤芳早。爭似酴醿好。凡紅飛盡草妻迷。婀娜枝頭才見、細腰肢。玉容消得仙源惜。滿架香堆白。檀心應共酒相宜。割捨花前猛飲、倒金卮。
虞美人
作者：趙長卿
朝代：宋

燈前忍見啼紅面。別酒頻斟勸。愁蛾斂翠不勝情。報道看看天色、待平明。殷勤重把陽關唱。休要教人望。出門猶自尚叮嚀。廝養頻催恰好、趁涼行。
虞美人
作者：趙長卿
朝代：宋

西風明月臨臺榭。準擬中秋夜。一年等待到而今。為甚今宵陡頓、卻無情。姮娥應怨孤眠苦。取次為雲雨。素蟾特地暗中圓。未放清光容易、到仙源。
虞美人
作者：趙長卿
朝代：宋

雨聲破曉催行槳。拍拍溪流長。綠楊繞岸水痕斜。恰似畫橋西畔、那人家。人家樓閣臨江渚。應是停歌舞。珠簾整日不閒鉤。目斷征帆、猶未識歸舟。
蝶戀花
作者：趙長卿
朝代：宋

一夢十年勞憶記。社燕賓鴻，來去何容易。宿酒半醒便午睡。芭蕉葉映紗窗翠。襯粉泥書雙合字。鸞鳳鴛鴦，總是雙雙意。已作吹簫長久計。鴛衾空有中宵淚。
蝶戀花
作者：趙長卿
朝代：宋

亂疊青錢荷葉小。濃綠陰陰，學語雛鶯巧。小樹飛花芳徑草。堆紅襯碧於中好。梅子弄黃枝上早。春已歸時，戲蝶遊蜂少。細把新詞才和了。雞聲已喚紗窗曉。
蝶戀花
作者：趙長卿
朝代：宋

天淨姮娥初整駕。桂魄蟾輝，來趁清和夜。費盡丹青無計畫。纖纖側向疏桐掛。人在扶疏桐影下。耳畔輕輕，細說家常話。年少難留應不借。未歌先咽歌還罷。
蝶戀花
作者：趙長卿
朝代：宋

宿雨新晴天色好。穠李夭桃，一霎都開了。燕子歸來深院悄。柳綿鋪逕無人掃。咫尺鶯花還又老。綠入閒階，只有青青草。參揣前期誰可表。此情不語知多少。
蝶戀花
作者：趙長卿
朝代：宋

憶昔臨平山下過。無數荷花，照水無纖黦。短艇直疑天上坐。醉眠花裡香無那。雨浥紅妝嬌娜娜。脈脈含情，欲向風前破。莫道晚來風景可。青房著子千千顆。
蝶戀花
作者：趙長卿
朝代：宋

綠盡燒痕芳草遍。不暖不寒，切莫辜良宴。罨畫屏風開羽扇。薄羅衫子仙衣練。晚雨小池添水面。戲躍赬鱗，又向波心見。持酒伊聽聲宛轉。樽前唱徹昭陽怨。
蝶戀花
作者：趙長卿
朝代：宋

芍藥開殘春已盡。紅淺香乾，蝶子迷花陣。陣是清和人正困。行雲散後空留恨。小字金書頻與問。意曲心誠，未必他能信。千結柔腸愁寸寸。鈿釵幾日重相近。
蝶戀花
作者：趙長卿
朝代：宋

葉底蜂衙催日晚。向晚勻妝，巧畫宮眉淺。翠幕無風香自遠。金船酌酒須教滿。未說別離魂已斷。雨幌雲屏，只恐良宵短。心事不隨飛絮亂。宦情肯把恩情換。
蝶戀花
作者：趙長卿
朝代：宋

閒上西樓供遠望。一曲新聲，巧媚誰家唱。獨倚危欄聽半晌。長江快瀉澄無浪。清淚恰同清水漲。拭盡重流，觸事如何向。不覺黃昏燈已上。舊愁還是新愁樣。
行香子
作者：趙長卿
朝代：宋

驕馬花驄。柳陌經從。小春天、十里和風。個人家住，曲巷牆東。好軒窗，好體面，好儀容。燭灺歌慵。斜月朦朧。夜新寒、斗帳香濃。夢迴畫角，雲雨匆匆。恨相逢，恨分散，恨情鍾。
西江月
作者：趙長卿
朝代：宋

水滿平塘過雨，洗妝紅褪芙蕖。綠荷美影蔭龜魚。無限閒中景趣。瀟灑高堂邃館，那堪左右圖書。凌雲賦得似相如。多少風流態度。
西江月
作者：趙長卿
朝代：宋

穩唱巧翻新曲，靈犀密意潛通。荷花香染晚來風。相對恍然如夢。有恨眉尖皺碧，多情酒暈生紅。此愁不是等閒濃。應為仙源傾動。
西江月
作者：趙長卿
朝代：宋

背日猶餘殘雪，向陽初綻紅梅。臘寒那事更相宜。醉了還醒又醉。堪笑多愁早老，管他閒是閒非。對花酌酒兩忘機。唱個哩囉囉哩。
賀新郎
作者：趙長卿
朝代：宋

世諦人多錯。阿誰將、虛名微利，放教輕著。萬事莫非前定了，選甚微如飲酌。算徒詫、龍韜豹略。縱使龍頭安尺木，更從教、豹變生三角。渾是夢，恍如昨。吾廬自笑常虛廓。對殘編、磨穿枯硯，生涯微薄。負郭田園能有幾，隨分安貧守約。要不改、簞瓢顏樂。西掖百扉終須到，且嘲風詠月常相謔。更要甚，萬金藥。
賀新郎
作者：趙長卿
朝代：宋

負你千行淚。大都來、一寸心兒，萬般縈繫。似恁愁煩那裡洎。故自三年二歲。為你後、甘心憔悴。終待說、山盟海誓。這恩情、到此非容易。拼做個，久長計。緊要事須評議。怕人人、驀地知時，怎生處置。毒害心腸祆知是。怕你生煩到底。便莫待、將人輕棄。不是我多疑你。被傍人、賺後失圈圚。經一事，長一智。
踏莎行
作者：趙長卿
朝代：宋

柳暗披風，桑柔宿雨。一番綠遍江頭樹。鶯花已過苦無多，看看又是春歸去。病酒情懷，光陰如許。閒愁俏沒安排處。新來著意與兜籠，身心苦役伊知否。
踏莎行
作者：趙長卿
朝代：宋

樹影將圓，林梢不動。汗珠挹透紗衣重。荷風忽送雨飛來，晚涼習習生幽夢。珠箔高鉤，瑤琴閒弄。移樽邀取蟬娟共。今宵拼著醉眠呵，夜香聞早添金鳳。
醉花陰
作者：趙長卿
朝代：宋

老去悲秋人轉瘦。更異鄉重九。人意自淒涼，只有茱萸，歲歲香依舊。登高無奈空搔首。落照歸鴉後。六代舊江山，滿眼興亡，一洗黃花酒。
醉落魄·一斛珠
作者：趙長卿
朝代：宋

傷離恨別。愁腸又似丁香結。不應斗頓音書絕。煙水連天，何處認紅葉。殘更數盡銀缸滅。邊城畫角聲嗚咽。羅衾淚滴相思血。花影移來，搖碎半窗月。
醉落魄·一斛珠
作者：趙長卿
朝代：宋

淡妝濃抹。西湖人面兩奇絕。菖蒲角黍家家節。水戲魚龍，十里畫簾揭。凌波無限生塵襪。冰肌瑩徹香羅雪。遊船且莫催歸楫。遮莫黃昏，天外有新月。
醉落魄·一斛珠
作者：趙長卿
朝代：宋

麥畦勻綠。枝頭屑屑飛梅玉。傷心何事人南北。斷盡迴腸，忍聽陽關曲。倚窗青蔭亭亭竹。好風敲動聲相續。夜闌怕見銀臺燭。會得離情，他也淚速速。
醜奴兒·採桑子
作者：趙長卿
朝代：宋

牡丹已過酴醿謝，飛盡繁花。濃翠啼鴉。綠水橋邊賣酒家。年時攜手尋春去，滿引流霞。往事堪嚓。猶喜潘郎鬢未華。
阮郎歸
作者：趙長卿
朝代：宋

和風暖日小層樓。人閒春事幽。杏花深處一聲鳩。花飛水自流。尋舊夢，續揚州。眉山相對愁。憶曾和淚送行舟。清江古渡頭。
阮郎歸
作者：趙長卿
朝代：宋

年年為客遍天涯。夢遲歸路賒。無端星月浸窗紗。一枝寒影斜。腸未斷，鬢先華。新來瘦轉加。角聲吹徹小梅花。夜長人憶家。
阮郎歸
作者：趙長卿
朝代：宋

東城沙軟馬蹄輕。清和雨乍晴。柳陰曲徑泣流鶯。淒涼不忍聽。休苦怨，莫悲鳴。何須雨淚傾。但將巧語寫心誠。東君肯薄情。
雨中花令
作者：趙長卿
朝代：宋

綠鎖窗紗梧葉底。麥秋時、曉寒慵起。宿酒厭厭，殘香冉冉，渾似那時天氣。別日不堪頻屈指。回頭早、一年不啻。搔首無言，欄干十二，倚了又還重倚。
雨中花慢
作者：趙長卿
朝代：宋

宿靄凝陰，天氣未晴，峭寒勒住群葩。倚欄無語，羞辜負年華。柳媚梢頭翠眼，桃蒸原上紅霞。可堪那、盡日狂風蕩蕩，細雨斜斜。東君底事，無奈薄倖，著意殘害鶯花。惟是我，惜春情重，說奈諮磋。故與殷勤索酒，更將油幕高遮。對花歡笑，從教風雨，著醉酬他。
雨中花慢
作者：趙長卿
朝代：宋

帊子分香，羅巾拭淚，別來時、未覓悽惶。上得船兒來了，剗地淒涼。可惜花前月裡，卻成水遠山長。做成恩愛，如今贏得，萬里千鄉。情知這場寂寞，不干你事，傷我窮忙。不道是、久長活路，終要稱量。我則匆匆歸去，知你且、種種隨娘。下梢睚徹，有時共你風光。
霜天曉角
作者：趙長卿
朝代：宋

閤兒幽靜處，圍爐面小窗。好是鬥頭兒坐，梅煙炷、返魂香。對火怯夜冷，猛飲消漏長。飲罷且收拾睡，斜月照、滿簾霜。
霜天曉角
作者：趙長卿
朝代：宋

雪花飛歇。好向前村折。行至斷橋斜處，寒蕊瘦、不禁雪。韻絕。香更絕。歸來人共說。最愛夜堂深迥，疏影占、半窗月。
霜天曉角
作者：趙長卿
朝代：宋

香來不歇。誰把南枝折。的礫疏花初破，都因是、夜來雪。清絕。十分絕。孤標難細說。獨立野塘清淺，誰作伴、空夜月。
青玉案
作者：趙長卿
朝代：宋

去年社日東風裡。向三徑、開桃李。脆管危弦隨意起。綠陰紅影，暖香繁蕊，伴我醺醺醉。今年社日空垂淚。客舍看花甚情意。江上危樓愁獨倚。欲將心事，巧憑來燕，說與人憔悴。
青玉案
作者：趙長卿
朝代：宋

天涯目斷江南路。見芳草，迷風絮。綠暗花梢春幾許。小桃寂寞，海棠零亂，飛盡胭脂雨。子規聲裡山城暮。月掛西南夢迴處。滿抱離愁推不去。雙眉百皺，寸腸千縷，若事憑鱗羽。
青玉案
作者：趙長卿
朝代：宋

恍如遼鶴歸華表。閱盡人間巧。天乞一堂山對繞。微波不動，岸巾時照。照見星星好。舞風荷蓋從敧倒。碧樹生涼自天杪。誰識元龍胸次浩。騎鯨欲去，引杯獨嘯。醉眼青天小。
青玉案
作者：趙長卿
朝代：宋

東門楊柳空盈路。系得徵鞍能駐不。暗綠枝頭新過雨。柔絲千尺，乳鶯百囀，似怨行人去。行人去後如何處。去向天邊簉鵷鷺。瑤管瓊臺多雅趣。花磚穩上，玉階闊步，肯念人塵土。
青玉案
作者：趙長卿
朝代：宋

梅黃又見纖纖雨。客裡情懷兩眉聚。何處煙村啼杜宇。勸人歸去，早思家轉，聽得聲聲苦。利名縈絆何時住。惱亂愁腸成萬縷。滿眼興亡知幾許。不如尋個，老松石畔，作個柴門戶。
青玉案
作者：趙長卿
朝代：宋

結堂雄佔雲煙表。永珍爭呈巧。老木參天溪四繞。亂山橫秀，一湖澄照。天付陰晴好。夜空喚客清樽倒。明月飛來上林杪。涼滿九宵風露浩。酒慵起舞，一聲清嘯。平壓波聲小。
驀山溪
作者：趙長卿
朝代：宋

壺天冰雪，消盡虛堂暑。多謝故人風，送花香傳小樹。香風初過，一曲斷腸聲，如怨訴。訴閒愁，落落琵琶語。江邊馬上，彈指成千古。淚眼與啼妝，嘆風流、只今何處。芳心役損，觸事起悲酸，招玉素。撥檀槽，整理金衣縷。
驀山溪
作者：趙長卿
朝代：宋

曉來雨霽。弱柳搖新翠。麗日媚東風，正不暖不寒天氣。幽禽弄舌，花上訴春光，高一餉，低一餉，清喨圓還碎。那知時勢。春亦元無意。草木自敷榮，似人生、功名富貴。我咱諳分，隨有亦隨無，不妒富，不憎貧，歌酒閒遊戲。
驀山溪
作者：趙長卿
朝代：宋

木犀開了。還是生辰到。一笑對西風，喜人與、花容俱好。壽筵開處，香霧撲簾幃，笙簧奏，星河曉，拼取金罍倒。當年仙子，容易拋蓬島。月窟與花期，要同向、人間不老。拈枝弄蕊，此樂幾時窮，一歲裡，一番新，莫與蟠桃道。
驀山溪
作者：趙長卿
朝代：宋

滿城風雨，又是重陽近。黃菊媚清秋，倚東籬、商量開盡。紅萸白酒，景物一年年，人漸遠，夢還稀，贏得無窮恨。釵分鏡破，一一關方寸。強醉欲消除，醉魂醒、淒涼越悶。鴛鴦宿債，償了惡因緣，當時事，只今愁，斑盡安仁鬢。
驀山溪
作者：趙長卿
朝代：宋

無非無是。好個閒居士。衣食不求人，又識得、三文兩字。不貪不偽，一味樂天真，三徑裡。四時花，隨分堪遊戲。學些沓拖，也似沒意志。詩酒度流年，熟諳得、無爭三昧。風波歧路，成敗霎時間，你富貴。你榮華，我自關門睡。
驀山溪
作者：趙長卿
朝代：宋

玉妃整佩，絳節參差御。一笑喚春回，正江南、天寒歲暮。孤標獨立，占斷世間香，雲屋冷，雪籬深，長記西湖路。人間塵土，不是留花處。羌管一聲催，碎瓊瑤、紛紛似雨。枝頭著子，聊與世調羹，功就後，盍歸休，還記來時不。
鷓鴣天
作者：趙長卿
朝代：宋

一曲清歌金縷衣。巧佼心事有誰知。自從別後難相見，空解題紅寄好詩。憶攜手，過階墀。月籠花影半明時。玉釵頭上輕輕顫，搖落釵頭豆蔻枝。
鷓鴣天
作者：趙長卿
朝代：宋

亭樹蕭蕭生暮涼。安排清夢到胡床。楚山楚水秋江外，江北江南客恨長。蘋渚冷，橘汀黃。斷魂殘夢更斜陽。欲將此日悲秋淚，灑向江天哭楚狂。
鷓鴣天
作者：趙長卿
朝代：宋

只慣嬌痴不慣愁。離情渾不掛眉頭。可憐惱盡尊前客，卻趁東風上小舟。真個去，不忺留。落花流水一春休。自憐不及春江水，隨到滕王閣下流。
鷓鴣天
作者：趙長卿
朝代：宋

寶篆煙消香已殘。蟬娟月色浸欄干。歌喉不作尋常唱，酒令從他各自還。傳杯手，莫教閒。醉紅潮臉媚酡顏。相攜共學驂鸞侶，卻笑盧郎舊約寒。
鷓鴣天
作者：趙長卿
朝代：宋

寶篆龍煤燒欲殘。細聽銅漏已更闌。紗窗斜月移梅影，特地籠燈仔細看。幽夢斷，舊盟寒。那時屈曲小屏山。風光得似而今不，肯把花枝作等閒。
鷓鴣天
作者：趙長卿
朝代：宋

弱質纖姿儷素妝。水沈山麝鬱幽香。直疑姑射來天上，要惱人間傅粉郎。簡釀酒，枕為囊。更餘風味勝糖霜。肯如紅紫空姚冶，謾惹遊蜂戲蝶忙。
鷓鴣天
作者：趙長卿
朝代：宋

手種梅花三四株。要看冰霜照清臞。朝來幾朵茅簷下，竹外江頭恐不如。凝玉面，吐香須。莫嫌孤瘦漸豐餘。化工不肯辜人意，做底歡娛報答渠。
鷓鴣天
作者：趙長卿
朝代：宋

新晴水暖藕花紅。烘人暑意晚來濃。共攜纖手橋東路，楊柳青青一徑風。深翠裡，豔香中。雙鶯初下蕊珠宮。月籠粉面三更露，涼透蕭蕭一夢中。
鷓鴣天
作者：趙長卿
朝代：宋

樑上雙雙海燕歸。故人應不寄新詩。柳梧陰裡高還下，簾幕中間去復回。追盛事，憶烏衣。王家巷陌日沈西。興亡無限驚心語，說與時人總不知。
鷓鴣天
作者：趙長卿
朝代：宋

洗盡鉛華不著妝。一般真色自生香。飄飄何處凌波女，故故相迎馬上郎。尋譜諜，發詩囊。絕勝梅萼嫁冰霜。故山寒食依然在，句引東坡旅興忙。
鷓鴣天
作者：趙長卿
朝代：宋

牙領番騰一線紅。花兒新樣喜相逢。薄紗衫子輕籠玉，削玉身材瘦怯風。人易老，恨難窮。翠屏羅幌兩心同。既無閒事縈懷抱，莫把雙蛾皺碧峰。
鷓鴣天
作者：趙長卿
朝代：宋

玉容應不羨梅妝。檀心特地賽爐香。半臧密葉牆頭女，勾引酡顏馬上郎。樽乏酒，且傾囊。蟹螯糟熟似黏霜。一年光景渾如夢，可惜人生忙處忙。
鷓鴣天
作者：趙長卿
朝代：宋

睡覺扶頭聽曉鍾。隔簾花霧溼香紅。翠搖鈿砌梧桐影，暖透羅襦芍藥風。閒對影，記曾逢。畫眉臨鏡霎時同。相思已有無窮恨，忍見孤鸞宿鏡中。
鷓鴣天
作者：趙長卿
朝代：宋

綠水澄江得勝遊。浪平風軟稱輕舟。樽前我易傷前事，柳外人誰獨倚樓。空感慨，惜風流。風流贏得謾多愁。愁多著甚銷磨得，莫怪安仁鬢早秋。
鷓鴣天
作者：趙長卿
朝代：宋

綽約肌膚巧樣妝。風流元自有清香。未應傅粉疑平叔，卻笑荷花似六郎。浮蟻甕，入詩囊。學人消瘦怯風霜。午窗一枕莊周夢，甘作花心粉蝶忙。
鷓鴣天
作者：趙長卿
朝代：宋

落魄東吳二十春。風流詩句得清新。今年卻恨花星照，再見溫卿與遠真。分楚佩，染巫雲。赤繩結得短花茵。若非京口初相識，安得毗陵作故人。
鷓鴣天
作者：趙長卿
朝代：宋

蜂蜜釀成花已飛。海棠次第雨胭脂。園林檢點春歸也，只有縈風柳帶垂。情默默，恨依依。可人天氣日長時。東風恰好尋芳去，何事驅弛作別離。
鷓鴣天
作者：趙長卿
朝代：宋

謖謖東風作雨寒。無言獨自憑欄干。綠肥紅瘦春歸去，恨逼愁侵酒怎寬。追往事，惜花殘。殘花往事總相關。風光臺上傷心處，此意人休作等閒。
鷓鴣天
作者：趙長卿
朝代：宋

鏤玉裁瓊學靚妝。不須瀋水自然香。好隨梅蕊妝宮額，肯似桃花誤阮郎。羞傅粉，賤香囊。何勞傲雪與凌霜。新來句引無情眼，拼為東風一晌忙。
鷓鴣天
作者：趙長卿
朝代：宋

鏤玉裁瓊莫比香。娉婷枝上殢春光。風流別有千般韻，割捨昏沈入醉鄉。蜂共蝶，盡乾忙。檀心知未肯尋常。從來詩苦人消瘦，乞與幽窗富錦囊。
鷓鴣天
作者：趙長卿
朝代：宋

門外寒江泊小船。月明留客小窗前。夜香燒盡更聲遠，斗帳低垂暖意生。醺著酒，炙些燈。伴他針線懶成眠。情知今夜鴛鴦夢，不似孤篷宿雁邊。
鼓笛慢·水龍吟
作者：趙長卿
朝代：宋

暑風吹雨仙源過，深院靜，涼於水。蓮花郎面，翠幢紅粉，烘人香細。別院新番，曲成初按，詞清聲脆。奈難堪羞澀，朦松病眼，無心聽，笙簧美。還記當年此際。嘆飄零、萍蹤千里。楚雲寂寞，吳歌悽切，成何情意。因念而今，水鄉瀟灑，風亭高致。對花前可是，十分蒙鬥，肯辜歡醉。
寄蘇小娟
作者：趙院判
朝代：宋

當時名妓鎮東吳，不好黄金只好書。
借問錢塘蘇小小，風流還似大蘇無。
句
作者：趙雄
朝代：宋

三十六峰如不到，青山還似不曾游。
題汪水雲詩卷
作者：趙雲
朝代：宋

江南江北馬如飛，曾著金門羽客衣。
李泌暫遊衡嶽去，陳摶已請華山歸。
風雲萬里氣無敵，雨露兩朝恩有輝。
偶爾江頭相邂逅，細聽流水十三徽。
書樓課子
作者：趙雷
朝代：宋

雲頭月出倚樓看，老桂深深發廣寒。
底事嫦娥深愛惜，他年摘爲少年簪。
滌齋
作者：趙雷
朝代：宋

想象盤銘號滌齋，滌齋端得苦安排。
清清流出源頭水，浴德澄清未有涯。
遊白雲山
作者：趙鞏
朝代：宋

半生心事澹悠悠，應樂高卧白雲稠。
青山影裏春酲解，黄雀聲中午夢休。
好景隨處堪行樂，浮世何人免得愁。
傷景吟
作者：趙順孫
朝代：宋

門前不改舊山河，蓮渚愁紅蕩碧波。
墜葉飄花難再復，浮雲流水竟如何。
魚龍寂寞秋江冷，鴻雁不來風雨多。
窮巷悄然車馬絕，磬聲深戛出煙霞。
小松
作者：趙順孫
朝代：宋

小小青松未透欄，枝枝葉葉傲霜寒。
如今正好低頭看，異日沖霄仰望難。
建回吟
作者：趙順孫
朝代：宋

烽火年來報虜塵，每回回首即長顰。
明眸皓齒今何在，異服殊音不可親。
幾樹好花閒白晝，數株殘柳不勝春。
狂風落盡深紅色，水遠山長愁殺人。
感情吟
作者：趙順孫
朝代：宋

豪傑消磨嘆五陵，髮衝烏帽氣填膺。
眼前不是無豪傑，身後何須論廢興。
當道有蛇魂己斷，渡江無馬讖難憑。
可憐一片中原地，虎嘯龍騰幾戰爭。
染疾吟
作者：趙順孫
朝代：宋

百年世事不勝悲，大厦原非一木支。
慷慨西風淚橫臆，此心唯有老天知。
病篤吟
作者：趙順孫
朝代：宋

不見人煙空見花，烟籠寒水月籠沙。
人生自古誰無死，莫怨東風當自嗟。
詩一首
作者：趙順孫
朝代：宋

母在堂前爲父憂，特令兒子謁公侯。
大人若肯行方便，一點春風在筆頭。
寄萍鄉密老
作者：趙鳴鐸
朝代：宋

匹馬飄然似轉蓬，一年兩度過湘東。
襟間潤带黄梅雨，枕上涼生苦楝風。
亟亟窮途將底用，區區苟祿有何功。
輸他燕坐長廳老，默對濃香丈室中。
丁未冬同陸昭中渡江泊秦淮稅亭之側癸丑三月自建康移守南昌登舟顧覽即昔年繫纜之所也時昭中亡矣感歎存沒作詩寄黄岡親舊
作者：趙鼎
朝代：宋

江湖南北寄飛蓬，歎息流光俛仰中。
千里月明人念遠，一年春事水流東。
驚心存沒風花轉，閱世悲歡夢境空。
欲寄此情那可盡，相逢唯有一樽同。
丁酉春紹興書懷
作者：趙鼎
朝代：宋

賀監湖邊樹樹花，東風隨意作紛華。
那知老守懷歸切，隴水秦雲是我家。
三衢多碧軒
作者：趙鼎
朝代：宋

平生愛山心不足，寸碧已復明雙眸。
暮年得此幽棲地，枕上煙嵐萬叠秋。
丙子夏病卧汗後
作者：趙鼎
朝代：宋

枯腸得水若通靈，溟汗周身一雨零。
行客筋骸困方歇，醉人心骨喚初醒。
病蟬移夢入新殻，老鶴息神梳舊翎。
乞得殘生對兒女，不愁無粟貯陶瓶。
中秋呈元長·其一
作者：趙鼎
朝代：宋

江上中秋月，天邉白髪翁。
一輪還自滿，千里共誰同。
擾擾干戈後，栖栖羈旅中。
持盃那復問，一釂百分空。
中秋呈元長·其二
作者：趙鼎
朝代：宋

誰作清光伴，瀟然属兩翁。
他鄉多病後，竟夕一樽同。
孤杵征衣淚，寒沙戰角風。
何由遂心賞，幽思渺秋空。
中秋夜清坐讀歐陽公正統論二首·其一
作者：趙鼎
朝代：宋

稍覺清涼換縠衣，獨憐衰鬢與秋期。
清樽浪作經年計，黄卷長懷萬古悲。
蛩咽幽吟愁露草，鵲飜寒影遶風枝。
此生此念能忘否，夢破蒼龍西去時。
中秋夜清坐讀歐陽公正統論二首·其二
作者：趙鼎
朝代：宋

露濯秋空灝氣生，沉沉天宇夜空明。
南樓老子興不淺，赤壁先生夢更清。
小艇擬尋銀漢路，哀砧還起玉關情。
何心把酒論歡賞，細字文書對短檠。
中秋醉後
作者：趙鼎
朝代：宋

顧影不成舞，披襟欲御風。
人憐經歲别，月與舊時同。
鶴警露華白，魚潛水鑑空。
舉盃還徑醉，歸夢廣寒宫。
之官開封泛洛東下先寄京師故舊
作者：趙鼎
朝代：宋

滄波東下武牢關，物色人情共慘然。
草檄舊傳驃騎府，浮家今在孝廉船。
向來戎馬知何補，老去江湖定有緣。
無限青雲著鞭處，固應分付祖生先。
乙卯秋聞右相平楊么作絕句寄之
作者：趙鼎
朝代：宋

一掃湖湘氛祲消，坐令愁嘆變歌謡。
何當早駕風帆下，來看錢塘八月潮。
乙巳二月初八日集獨樂園夜飲梅花下會者宋退翁胡明仲馬世甫張與之王子與林秀才及余凡七人以炯如流水涵青蘋爲韻賦詩分得流字
作者：趙鼎
朝代：宋

孟公飲狂車轄投，不適遂與俗沉浮。
謫仙醉吟驚冕旒，氣侮權倖無悔尤。
不如淵明此意俱悠悠，飄然不繫之虚舟。
偃蹇不從刺史遊，遇酒或能道上留。
介不爲高通不偷，亦知出處非人謀。
人生一世罹百憂，驚風變滅波上漚。
胡爲滯此胸中愁，聖賢清濁皆友儔。
九老前塵邈難求，七交高躅或可侔。
百年典刑今在不，振起此風須此流。
亭亭玉立郡督郵，文采秀發中甚遒。
絳帳先生兩清修，和音相答鳴琳球。
靖居之孫髯而脩，昂藏野鶴横高秋。
林生風度和且柔，抗論直欲輕王侯。
河南遊刃无全牛，弟兄傳家才術優。
老成不堪冠屨囚，人憐拙甚營巢鳩。
覊窮動輙遭寇讎，但欲縮首眠黄紬。
何意獨蒙公等收，歡然一笑回青眸。
空囊未分一錢羞，典衣猶得事勸酬。
南州竹樹相庇庥，步隨流水尋清幽。
尚嫌白日多喧啾，少待月出東南陬。
黄梅一株香颼飀，青蘋浮水涵春洲。
那知落雪紛滿頭，但覺香露沾衣裘。
一釂百罰寧論籌，嗚嗚自作秦人謳。
快談慨慷雜嘲咻，凜如武庫森戈矛。
天地萬物窮雕鎪，往往出語夸何劉。
却視萬物皆蚍蜉，便擬騎鯨跨九州。
誰能疊麯築糟邱，所願酒泉生酒甌，此生痛飲无罷休。
九日晚坐獨酌一杯
作者：趙鼎
朝代：宋

木落江城風露寒，坐驚芳歲逼彫殘。
晚來自愛一杯暖，老去元無九日歡。
擬借靈均蘭作佩，尚餘陶令菊堪餐。
平生徧插茱萸處，短夢悠悠行路難。
九日置酒坐上呈元長
作者：趙鼎
朝代：宋

未厭山林僻，那知節序遷。
高閑愛重九，安健又今年。
物外無韁鎖，樽中有聖賢。
黄花自衰晚，勿復笑華顛。
京師次韻邵澤民憶擬江梅花
作者：趙鼎
朝代：宋

憶並條山訪雲屋，渡水涼飈散芬馥。
一枝璀璨端可人，步遶微吟揩病目。
作意題詩向我夸，只今窗户知誰家。
伶俜瘦馬京塵惡，障面羞看檐上花。
余去秋七月登舟逮此一年矣六月晦日午睡覺聞兒女輩相謂曰眀朝又是秋風起推枕悵然走筆記之
作者：趙鼎
朝代：宋

流萍斷梗飛花委，四海茫然無定止。
古今本是一郵傳，况乃其中悲轉徙。
秦淮霜葉亂楓林，苕霅春風泛蘋芷。
薄酒時時伴兒女，疏篷處處愁烟水。
故鄉知是幾長亭，眼暗相望越千里。
悵念征鴻一紙書，明朝江上秋風起。
倦妝
作者：趙鼎
朝代：宋

錦帕新裁玩月犀，旋開妝合間雲螭。
一成貪耍慵梳洗，日晚惟添翠黛眉。
儀真宫玉清昭應宫成鑄聖像於此
作者：趙鼎
朝代：宋

樓觀俯長江，竹樹蔽修嶺。
入門却立驚，清曠非人境。
福地包形勝，真儀入範鎔。
護持國祚永，報貺年穀豐。
蓬萊杳莫尋，弱水三萬里。
我欲試丹訣，誅茅或在此。
神僊可學否，要且扶頺齡。
生當兵火日，飄泊安得寧。
愛之不可留，弛擔休信宿。
白鶴唳石壇，香煙遶雲屋。
夜久萬籟息，松風度玉琴。
瀟然不能寢，相伴一哀吟。
元長謁仲長彦文贈以樽酒
作者：趙鼎
朝代：宋

杖頭挑取一壺春，要使朱顔日日新。
何必稽山尋賀老，風流俱是謫仙人。
六合縣相僧
作者：趙鼎
朝代：宋

門外江南道，瀟然誰與同。
禅心達生死，道眼識窮通。
聊爲機緣起，懸知色相空。
有人真勇退，不到急流中。
六月十三日書呈元長
作者：趙鼎
朝代：宋

心遠由來絕世紛，更尋邱壑避囂塵。
門闌已覺貧無事，賓客應憐老畏人。
詩不名家免招謗，酒雖作病要全身。
香山千載流風在，鷄黍他年早卜鄰。
再到蒲中遊穆氏園
作者：趙鼎
朝代：宋

懷感花無數，其時春正深。
如今重對酒，感舊獨傷心。
山鳥那知此，向人猶好音。
東城多樂事，疇昔共幽尋。
再書一絕
作者：趙鼎
朝代：宋

吳九何如黄四娘，能令詩老醉顛狂。
可憐去歲花前客，戎馬塵埃兩鬢霜。
再次韻
作者：趙鼎
朝代：宋

蒼顔五老人，潛此十里谷。
孤標面有稜，瘦骨饑無肉。
手揮雲霧開，絕澗坦其腹。
乃知奇偉狀，未省出山麓。
窮幽偶見之，欲遁不及縮。
亦憐麋鹿資，笑睨回青目。
政欲挽渠衣，未應回我轂。
卻顧巖壑底，鬱鬱聳喬木。
尚茲遺棟梁，况乃問樸蔌。
我亦脱網羅，江湖漾孤鶩。
念此難折腰，本無蘇印六。
何意從公遊，大嚼渠渠屋。
公仍爲銷寫，妙語矜破鏃。
一看雲卧冷，固鄙權門燠。
懸知飯藜羹，不換咄嗟粥。
笑我漫彈冠，短髪不勝沐。
真恐緣壁枯，莫作蝸行蹙。
但當葺詩業，萬象入吾掬。
要與麯生狂，一掃中書秃。
此計是耶非，更擬從公卜。
再用前韻·其一
作者：趙鼎
朝代：宋

萬里高空卷素霓，徘徊幾點暮鵶飛。
波平洛浦棹歌遠，風裊宫樓香霧霏。
猿鶴山中應怨别，蓴鱸秋後合思歸。
此間自有江淹賦，不用桓伊恨落暉。
再用前韻·其二
作者：趙鼎
朝代：宋

一枝枝自寄深林，何得飜然著意深。
塞上亦知無馬失，江邉誰問有舟沉。
煩君爛漫千鍾酒，慰我登臨一寸心。
醉後狂歌歌更切，未應愁減越人吟。
再用前韻示范六
作者：趙鼎
朝代：宋

舉目山河往恨沉，吳霜一點鬢毛侵。
飄零顧我非前日，慷慨唯君識此心。
香散藥畦花漫漫，波侵蝶沼竹陰陰。
平生載酒論文地，鴻雁歸時問信音。
再用花字韻示止老二首·其一
作者：趙鼎
朝代：宋

靈龍夜吠千年木，丹鼎光騰九轉砂。
鶴馭雲軿竟何許，巖前老盡碧桃花。
再用花字韻示止老二首·其二
作者：趙鼎
朝代：宋

尋師杳隔蓬萊水，煉藥長懷勾漏砂。
聞道高人猶笑此，春風無處不開花。
出郭次伯山韻
作者：趙鼎
朝代：宋

道心日和平，向人絕城府。
雅意在泉石，外物等泥土。
終尋勾漏公，丹砂養龍虎。
别張德遠詩
作者：趙鼎
朝代：宋

殘蟾衰柳伴牢愁，把酒悲歌汴水秋。
契闊死生俱淚下，功名富貴此心休。
殺雞爲黍思前約，問舍求田媿本謀。
又向春風話離别，此生生計日悠悠。
南泉
作者：趙鼎
朝代：宋

陰液淪山顛，天匠鑿其腹。
噴薄湧飛泉，散落珠百斛。
幽人時一來，但愛消煩溽。
何當作膏雨，萬里蒙霡霂。
卧病一首
作者：趙鼎
朝代：宋

此生已復外升沉，出處由來著意深。
拙甚但知閑可樂，災餘猶有病相尋。
貧難調護漳濱卧，老自消除魏闕心。
莊舄鍾離各懷土，吳兒莫笑作秦音。
又泊蘭溪亭
作者：趙鼎
朝代：宋

孤帆薄暮轉清溪，空翠回環望眼迷。
夢想莫知家遠近，羈遊將遍浙東西。
歸來分合投閑散，老去情猶惜解攜。
明月深林有烏鵲，悲鳴未許一枝棲。
吉陽寄李泰發
作者：趙鼎
朝代：宋

海風吹浪去如飛，離母山高日出遲。
此意此情誰會得，因書寫與故人知。
同苗秀才楊山人登舟
作者：趙鼎
朝代：宋

本無籌策堪人用，盍掛衣冠遂物情。
官職向來滋味薄，干戈經此夢魂驚。
君猶極口談經義，我已無心卜死生。
何必吳門變名字，煙江萬里葉舟輕。
吳帝廟
作者：趙鼎
朝代：宋

阿瞞鬼之雄，掌握弄神器。
孫劉相繼踵，分争足鼎峙。
支吾僅自保，終作降囚系。
智力非不如，亦各論其地。
吾聞隆凖公，幾爲强楚斃。
轉粟收散兵，正賴關中勢。
中原乃腹心，四肢吾所制。
英雄建立初，豈但夸一世。
處之或不然，果非長久計。
古人今復生，此論無以異。
和倅車韻·其一
作者：趙鼎
朝代：宋

斯文天意屬吾曹，技癢何由一快搔。
莫撫斷弦思鳳髓，如公便可将風騷。
和倅車韻·其二
作者：趙鼎
朝代：宋

高標聊復寄塵凡，此意難從俗子談。
爛醉狂吟公勿怪，公猶如此我何堪。
和元長暮春
作者：趙鼎
朝代：宋

坐歎空山落景催，幾時江上葉舟回。
初無妙術留春住，强覓餘歡傍酒來。
體力寒多便故絮，齒牙衰甚怯新梅。
秦川洛水繁華事，白首天邉共此盃。
和元長書懷二首·其一
作者：趙鼎
朝代：宋

神靈久憤敵塵侵，畀付經營惜寸陰。
聞道倒戈回易水，行看休戰牧桃林。
寧論少壯非前日，及見升平亦本心。
亂後親朋無恙否，試憑北雁寄歸音。
和元長書懷二首·其二
作者：趙鼎
朝代：宋

孤懷詎勝百憂侵，息影由來貴處陰。
志謝長嘶走千里，身如倦翼返深林。
雲山處處明雙目，樽酒時時洗寸心。
更賴清詩爲陶寫，朱弦流水歎遺音。
和聶之美重遊東郡
作者：趙鼎
朝代：宋

疏躍馬津亭未幾何，宦遊容易十年過。
飄搖空似隨流梗，寂寞猶如掛壁梭。
西嶺應餘當日翠，南湖直減幾分波。
輸君尚得飛征蓋，重向東園聽楚歌。
和通守王元美二絕句·其一
作者：趙鼎
朝代：宋

斷無車馬訪閑曹，背暖兒童罷抑搔。
嘆息深林有蘭蕙，誰能收拾賦離騷。
和通守王元美二絕句·其二
作者：趙鼎
朝代：宋

志士猶來惜寸陰，青銅那覺二毛侵。
留連春色一樽酒，未必東風識此心。
和鄭有功次范元長韻
作者：趙鼎
朝代：宋

憑陵風雪不相貸，逋客向來生事寒。
京國回頭九關隔，江湖吊影一身單。
著鞭意氣初非淺，唾手功名不作難。
老矣收心定何許，蓴鱸聊饌腐儒餐。
和鄭有功游西湖二首·其一
作者：趙鼎
朝代：宋

放舟越淮楚，更作三吳遊。
尚餘魂夢怖，敢動鄉邦愁。
湖山自清絕，鑑中螺髻浮。
況復得夫子，一笑忘幽憂。
時時作清言，中有湖山秋。
卻念無家客，坎止而乘流。
何當與俱歸，歲晚鄰一丘。
和鄭有功游西湖二首·其二
作者：趙鼎
朝代：宋

晚覺身名誤，悠悠定孰親。
卻回苕水棹，來看武林春。
避地將安往，尋山莫厭頻。
百錢挑竹杖，雲外踏嶙峋。
喻彌陀收掩遺骸
作者：趙鼎
朝代：宋

骸骨鱗鱗曠野昏，天陰雨濕向誰論。
縱然有樂踰南面，爭似無爲實相門。
圍城次退翁韻
作者：趙鼎
朝代：宋

甲馬分諸道，舟車會此都。
前王端有意，異世肯同途。
人物風流盡，公私府庫虚。
百年餘故老，相遇涕漣如。
夜坐
作者：趙鼎
朝代：宋

寺樓鐘斷鎖長廊，誰共蕭齋一炷香。
書册自能留久坐，燈花還解勸餘觴。
風回絕壑沉虚籟，雨入幽林送嫩涼。
老懶由來貪睡美，秋衾不怕夜初長。
夜送客至馬鳴橋
作者：趙鼎
朝代：宋

滿眼塵埃懶據鞍，暫逢清景即怡顔。
月明夜水平低岸，煙淡秋林倚半山。
隱退謾留他日計，居貧未放此身閑。
老來媿取移文誚，會整匆匆俗駕還。
夢覺·其一
作者：趙鼎
朝代：宋

竹枕藤床一室虛，松風瑟瑟夢驚餘。
破窗猶有流螢渡，老我疏慵不讀書。
夢覺·其三
作者：趙鼎
朝代：宋

虚窗午夜月朦朧，推枕蕭然百念空。
更問幽人洗心法，二年魂夢水聲中。
夢覺·其二
作者：趙鼎
朝代：宋

老去人憐百病攻，平生感慨竟誰同。
須知一點懸懸念，不在功名富貴中。
夢覺一首時將解安邑赴調
作者：趙鼎
朝代：宋

明月入破窗，一室炯如曉。
幽人睡易驚，遙夜正寒悄。
自緣懷抱惡，安得夢寐好。
推枕惘不樂，念念墮空杳。
所思天一涯，忽忽令人老。
老境足悲傷，窮愁更縈繞。
嗟余竟奚爲，濫爲策名早。
漫浪戲一官，不覺成潦倒。
况此百日中，隨分接紛擾。
跧如轅下駒，孤甚沙洲鳥。
未妨公事多，但使癡兒了。
州縣定勞人，侏儒尚能飽。
毋作腐鼠嚇，要同牛驥皂。
更憐愛酒陶，未免空嚢趙。
去矣莫留行，峥嶸歲云杪。
三宿戀桑下，千載歸華表。
更堪無定居，驚飈轉蓬葆。
卧聞南飛鵲，悲鳴樹三遶。
念爾將安之，天闊風霜渺。
不如刷勁翮，去躡鴻鵠矯。
大明水
作者：趙鼎
朝代：宋

咫尺城中膏火煎，空山竹柏固蒼然。
贈君盃酌清心骨，此是人間第一泉。
大雪連日不已
作者：趙鼎
朝代：宋

日日愁陰慘不開，驚風和雪振窮埃。
百年未省南州見，千里應隨北客來。
塞馬曉悲沙上月，隴人遙恨笛中梅。
獨憐寸草滋榮意，知道春從斗柄迴。
奉送呂若谷縣丞任蒲東歸五首·其一
作者：趙鼎
朝代：宋

著鞭愧後發，挾矢争先登。
肯顧危機在，尚以智力矜。
曷不往試之，投足還兢凌。
寄謝婁羅兒，老矣病未能。
奉送呂若谷縣丞任蒲東歸五首·其三
作者：趙鼎
朝代：宋

巽也幕府舊，阿升交分深。
與君均骨肉，况乃相知心。
遽復捨我去，倍覺傷離衿。
高亭東望眼，從此費登臨。
奉送呂若谷縣丞任蒲東歸五首·其二
作者：趙鼎
朝代：宋

三年巽亭上，看盡洛中山。
山亦爲君好，朝昏圖畫間。
那知張季鷹，高興不可攀。
忽見秋風起，東隨洛水還。
奉送呂若谷縣丞任蒲東歸五首·其五
作者：趙鼎
朝代：宋

忽忽歲華暮，悠悠心事違。
此行元自懶，前計頗知非。
公有酒堪隱，我無田可歸。
月明枝未穏，誰念鵲孤飛。
奉送呂若谷縣丞任蒲東歸五首·其四
作者：趙鼎
朝代：宋

夫子有高趣，一官聊爾耳。
獨騎破虎韉，憔悴洛城裏。
緬想文穆公，青嵩照伊水。
百年風烈在，須公一振起。
好事近
作者：趙鼎
朝代：宋

一炷鼻端香，方寸浪平風息。汲取玉池春水，點紅爐微雪。年來都以酒相妨，進退只毫髮。卻道醉鄉深處，是三山神闕。
好事近
作者：趙鼎
朝代：宋

春色遍天涯，寒谷未知訊息。且共一尊芳酒，看東風飛雪。太平遺老洞霄翁，相對兩華髮。一任醉魂飛去，訪瓊瑤宮闕。
好事近
作者：趙鼎
朝代：宋

楊柳曲江頭，曾記彩舟良夕。一枕楚臺殘夢，似行雲無跡。青山迢遞水悠悠，何處問訊息。還是一年春暮，倚東風獨立。
好事近
作者：趙鼎
朝代：宋

煙霧鎖青冥，直上九關一息。姑射有人相挽，瑩肌膚冰雪。騎鯨卻下大荒來，天風亂吹髮。慨念故人非是，漫塵埃城闕。
好事近
作者：趙鼎
朝代：宋

羈旅轉飛蓬，投老未知休息。卻念故園春事，舞殘紅飛雪。危樓高處望天涯，雲海寄窮髮。只有舊時涼月，照清伊雙闕。
好事近
作者：趙鼎
朝代：宋

蘭燭畫堂深，歌吹已終瑤席。碾破密雲金縷，送蓬萊歸客。看看宣詔未央宮，草詔侍宸極。拜賜一杯甘露，泛天邊春色。
守官長道之岷南過馬務寨示知寨石殿直
作者：趙鼎
朝代：宋

夜關不鎖戍無兵，負販行歌樂太平。
綠野牛羊新牧地，頽垣烟草古邉城。
山川自昔留形勢，基業今誰問戰争。
隴上少年多意氣，彎弓徒自詫功名。
定海路中觀梅
作者：趙鼎
朝代：宋

傅粉生香作意開，柔情似欲挽人回。
猶憐行役匆匆去，不是尋芳得得來。
姑射山頭若冰雪，謝家林下絕塵埃。
空江月落東風冷，誰並孤舟一笛哀。
客舍重九
作者：趙鼎
朝代：宋

半月征衫困路塵，一樽芳酒謾情親。
心知不是陶彭澤，只恐黄花解笑人。
宿宣化鎮僧寺·其一
作者：趙鼎
朝代：宋

收罾漁浦青裙女，出米商船白紵郎。
水小交關江上市，空山落日暮煙蒼。
宿宣化鎮僧寺·其二
作者：趙鼎
朝代：宋

齋廚冷落山頭寺，人物蕭條水上村。
幾葉商船泊清淺，一星漁火照黄昏。
寄李參政
作者：趙鼎
朝代：宋

海風飄蕩水雲飛，黎母山高月上遲。
千里孤光一樽酒，此情惟有故人知。
寄贈向叔美二首·其一
作者：趙鼎
朝代：宋

夫子冰玉質，未肯汚膏粱。
坐此困州縣，一飽猶皇皇。
懷才幾時用，鬢髪行老蒼。
今世無伯樂，不識真乘黄。
寄贈向叔美二首·其二
作者：趙鼎
朝代：宋

結交恨不早，天意非人謀。
論文一樽酒，邂逅古虞州。
我嘗評其人，請從前輩求。
紛紛此薄俗，定将誰與儔。
寄金陵諸幼
作者：趙鼎
朝代：宋

去年都城開，南下相繼踵。
我亦具扁舟，携汝百指衆。
汝寧爲我累，我獨於汝重。
今而暫相遠，愁亦慮汝共。
因人問在否，未語先悸恐。
淚下復吞聲，寢愕不成夢。
倘有相見期，勿復藉官俸。
一飽不求餘，去辦南山種。
寒食日書事
作者：趙鼎
朝代：宋

江海飄零幾送春，飛蓬無地寄孤根。
夢回南浦人千里，醉倚東風酒一樽。
可是今年暗寒食，不堪多病怯黄昏。
兒童自趁秋千約，花落空庭獨掩門。
寒食書事
作者：趙鼎
朝代：宋
体裁：七言律诗

寂寂柴門村落裏，也教插柳紀年華。
禁菸不到粵人國，上冢亦攜龐老家。
漢寢唐陵無麥飯，山溪野徑有梨花。
一樽竟藉青苔臥，莫管城頭奏暮笳。
将發泗上
作者：趙鼎
朝代：宋

客裏尋歡豈易謀，牢歌誰與散幽憂。
可憐傖父雙蓬鬢，長寄吳儂一葉舟。
陶令早知今日是，庾郎能賦此生愁。
殘年流蕩歸無處，蘭芷瀟瀟江上秋。
将至常山先寄諸幼
作者：趙鼎
朝代：宋

經年遊宦嘆離羣，相見提携數候門。
一笑相看即無事，徑須歸辦酒盈樽。
將歸先寄諸幼
作者：趙鼎
朝代：宋

擾擾干戈地，懸懸父子情。
人間正多故，身外復何營。
我已忘官寵，兒須辦力耕。
歸家休歇處，團坐話無生。
將至三衢楊村道中小飲
作者：趙鼎
朝代：宋

衢江波上半帆風，散髪篷窗笑傲中。
晚境但深耽酒癖，窮途猶愧作詩工。
天邉壠坂三秦阻，海上山川百越通。
得盡餘齡安一飽，此身何敢較西東。
小重山
作者：趙鼎
朝代：宋

漠漠晴霓和雨收。長波千萬裡，拍天流。雲帆煙棹去悠悠。西風裡，歸興滿滄州。謾道醉忘憂。蕩高懷遠恨，更悲秋。一眉山色為誰愁。黃昏也，獨自倚危樓。
少年遊
作者：趙鼎
朝代：宋

三月正當三十日，愁殺醉吟翁。可奈青春，太無情甚，歸去苦匆匆。共君今夜不須睡，尊酒且從容。說與樓頭，打鐘人道，休打五更鐘。
山中書事
作者：趙鼎
朝代：宋

心遠身閑眼界清，瀟然回首萬緣輕。
更将滿耳是非語，換作松風溪水聲。
山居次韻止老
作者：趙鼎
朝代：宋

衣巾翠濕陰陰竹，屐齒寒生步步雲。
莫向清流還洗耳，世間言語不曾聞。
山門栖巖寺
作者：趙鼎
朝代：宋

天邊箭筈一門通，香隔雲蘿幾萬重。
好借巖風爲披拂，移文有語笑塵容。
左馮翊寄東鎮張致一兼簡聞喜親舊
作者：趙鼎
朝代：宋

一官馮翊郡，爲况定如何。
水似古桐苦，風如東鎮多。
幽心迷簿領，斷夢阻關河。
賴有清樽酒，時時一醉歌。
己亥秋陪伯山遊中條窮盡山中之勝明年春迓王毅伯再過山下呈伯山
作者：趙鼎
朝代：宋

條山有佳色，不入俗子眼。
結廬傍洓水，永與山作伴。
一脚落宦遊，坐歎千里遠。
長恐山靈檄，重令猿鶴怨。
朅來河之湄，用意固不淺。
擬從水石行，稍釋煙霞戀。
而於闤闠中，舉首即相見。
相看猶有情，不改舊顔面。
自憐非故吾，撫心祗媿赧。
唯公絕俗姿，體道任舒卷。
笑揖浮邱伯，雙鳬脱覊絆。
步武招我陪，放歌容我亂。
窅窕空翠間，風馭躡雲棧。
山亦爲君容，景態互明煥。
别去今幾時，茲遊倐飛電。
所思在巖壑，欲往不得便。
此身被官縛，事廹胡可緩。
東風漲邊塵，羸馬注長坂。
崎曲餘百里，盡日期往返。
問途策而前，不復微吟款。
向來經行處，猶作生綃展。
悵念捫蘿手，去斂趨庭板。
忽放微雲開，顧我一笑筦。
出没高樹端，退避還偃蹇。
俗駕良已非，塵容更增靦。
解鞍迫昏暮，假榻憇疲懶。
夜夢五老人，詰詬不容辨。
局促將安之，勇退在能斷。
利害甚白黒，胡爲兩交戰。
語已去飄忽，欲留不可挽。
那知有志士，居以貧爲患。
求田亦本謀，他日當能辦。
伏櫪馬告勞，投林鳥知倦。
歲時耕耨餘，食息桑榆暖。
優游聊卒歲，誰復議樗散。
却坐洓水傍，適我結廬願。
建康得家書寄元長觀梅詩因次其韻
作者：趙鼎
朝代：宋

東風一紙平安信，聞道黄崗春已來。
傳語吳生好看客，梅花應似去年開。
建隆寺詩
作者：趙鼎
朝代：宋

天上旌旗照海隅，規模想像百年餘。
雷霆號令推神筆，龍虎風雲識讖書。
顧盼八方平僣亂，謳歌幾世樂耕鋤。
他時誰唱紛更術，不念艱難樹立初。
彦文携玉友見過出示致道小詩因次其韻·其一
作者：趙鼎
朝代：宋

一壺春色玉生光，最愛霏霏遶鼻香。
淺醉不禁衣袖冷，幽林風雨夜蒼涼。
彦文携玉友見過出示致道小詩因次其韻·其三
作者：趙鼎
朝代：宋

於世無功懶據鞍，誅茅種竹老空山。
不應天與静中趣，自是人容拙者閑。
彦文携玉友見過出示致道小詩因次其韻·其二
作者：趙鼎
朝代：宋

仙官新拜舊詞臣，林下相逢又一人。
勿謂滄浪清可濯，此心原自絕纖塵。
役所寒食即事
作者：趙鼎
朝代：宋

疲民正苦淘泥沙，彼何人兮怒且譁。
麄狂不肯道姓字，呼前醉態猶欹斜。
自言寒食身無事，快意欲嚼遑恤他。
覊愁我自感節物，遣去不問徒咨嗟。
役所寒食晚歸
作者：趙鼎
朝代：宋

永巷疏林棲鳥還，幽花蔓草慘荒煙。
悄無人語寒食後，時有雨點黄昏前。
孤坐何從得言笑，一樽不復論聖賢。
酒酣縮首絮衾底，屋頭浩浩南風顛。
役所書事用山谷觀化韻·其一
作者：趙鼎
朝代：宋

武陵歸棹幾重山，回首滄波鎻暮煙。
一寸愁生千萬斛，可能容易付湘弦。
役所書事用山谷觀化韻·其一〇
作者：趙鼎
朝代：宋

宦學平生着意深，要從黄卷古人尋。
功名富貴非吾事，只有淵明會此心。
役所書事用山谷觀化韻·其一一
作者：趙鼎
朝代：宋

昨非今是若爲論，有媿悠悠出岫雲。
老鶴乘軒本無意，何妨飲啄混鷄羣。
役所書事用山谷觀化韻·其一二
作者：趙鼎
朝代：宋

浩蕩東風卷送春，嬌鶯雛燕謾争新。
此心自有青山約，不是看花陌上人。
役所書事用山谷觀化韻·其七
作者：趙鼎
朝代：宋

飛橋跨岸飲晴虹，雲散風微水月空。
日日塵沙困鞍馬，暫留身在廣寒宫。
役所書事用山谷觀化韻·其三
作者：趙鼎
朝代：宋

小圃來時春向深，酴醿猶得伴孤斟。
欲留午枕夢歸去，縹緲行雲何處尋。
役所書事用山谷觀化韻·其九
作者：趙鼎
朝代：宋

風堕何能續斷絃，只憑樽酒送彫年。
仙人示我長生術，除却醉鄉非洞天。
役所書事用山谷觀化韻·其二
作者：趙鼎
朝代：宋

東風春水湛晴天，斜日平林畫素煙。
不會浮雲亦多事，又将飛雨過山前。
役所書事用山谷觀化韻·其五
作者：趙鼎
朝代：宋

山色於人定有緣，髻鬟眉黛巧争妍。
何當招我白雲下，坐對蒼崖百尺泉。
役所書事用山谷觀化韻·其八
作者：趙鼎
朝代：宋

臺高山遠淡如無，愁極覊人念索居。
一任東風吹鬢髪，瀟瀟蓬葆不禁梳。
役所書事用山谷觀化韻·其六
作者：趙鼎
朝代：宋

夜涼波面湧金霞，坐覺天香落桂華。
便合泠然御風去，玉川何待七盃茶。
役所書事用山谷觀化韻·其四
作者：趙鼎
朝代：宋

滿馬塵埃嘆滯留，空勞魂夢遶南州。
湧金亭下煙波闊，聊作西湖一段秋。
後數日雪再作
作者：趙鼎
朝代：宋

三見江南白，端來伴酒樽。
作寒催歲暮，流潤壓冬温。
雲卧山容濕，天低水氣昏。
東風猶有信，昨夜到前村。
得蜀信
作者：趙鼎
朝代：宋

雲水關山恨渺茫，尺書能慰九回腸。
劍南親舊知安健，陜右兵民亦奮揚。
契闊十年悲故國，飄零百指滯殊鄉。
何由結伴春風暖，也向襄陽下洛陽。
從軍滑臺·其一
作者：趙鼎
朝代：宋

中原何自假遊魂，帷幄奇謀妙若神。
沙漠宣威元有將，燕然勒頌不無人。
山川流恨荒涼地，桃李無言寂寞春。
炯炯孤懷竟何補，猶能狂飲吐車茵。
從軍滑臺·其二
作者：趙鼎
朝代：宋

碌碌功名安用之，更堪心事巧相違。
秪緣叔夜此生懶，更悟淵明前日非。
客舍那知春色暮，東風但見柳花飛。
瀟湘亭下煙波好，送我如將短艇歸。
思鄉
作者：趙鼎
朝代：宋

何意分南北，無由問死生。
永纏風樹感，深動渭陽情。
兩姊各衰白，諸甥未老成。
塵煙渺湖海，惻惻寸心驚。
惜雙雙·惜分飛
作者：趙鼎
朝代：宋

度隴信音誰與寄。腸斷江南千里。深雪前村裡。一枝昨夜傳芳意。冷蕊暗香空旖旎。也應是、春來憔悴。風度將誰比。憶曾插向香羅□。
戊申正月行在參吏部示諸幼
作者：趙鼎
朝代：宋

秋風鼓棹長蘆渡，吾與若曹俱豁然。
脫跡干戈玩清絕，収身溝壑厭肥鮮。
折腰爲米豈所願，賣劍買牛端可賢。
韓公雅欲却窮鬼，趙壹其如無一錢。
罷官清坐乃吾分，號寒啼饑誰汝憐。
政緣茲事藉升斗，使我不得休林泉。
日下揚州行在所，寸長片善希陶甄。
汗衣塵帽門户底，包羞忍耻王公前。
此行寧復作此態，疇昔相知吏部銓。
謹嚴資格可馴致，雖甚不才無棄捐。
我已投誠永結好，相從綠髪至華顛。
矧復鴛鷺滿臺閣，功名合在中興年。
縮頭袖手正應爾，敢問祖生先著鞭。
揚州竹西亭·其一
作者：趙鼎
朝代：宋

路入揚州秋草殘，竹西亭上曲欄干。
而今那復聞歌吹，黄葉西風薄暮寒。
揚州竹西亭·其二
作者：趙鼎
朝代：宋

錦纜牙檣一夢愁，行人空擊木蘭舟。
玉簫吹斷青樓鎻，二十四橋風月秋。
明慶僧房夜坐
作者：趙鼎
朝代：宋

月明窗竹冷橫斜，坐看風燈落燼花。
老眼病餘嫌細字，枯腸寒甚怯清茶。
囊空豈是久爲客，夢短其能飛到家。
但有流年尋鬢髪，瀟瀟蓬葆颯霜華。
晚風定放小舟江心
作者：趙鼎
朝代：宋

蕩漾扁舟入渺瀰，一夫搖櫓疾如飛。
涵空鑑影月光淡，襯地羅紋風力微。
未擬然犀窮水府，猶能酌酒勸江妃。
眼中清絕非人世，定使魯連何許歸。
暮春
作者：趙鼎
朝代：宋

花開花謝總無心，轉首薰風綠滿林。
人事不隨春事了，眼雲空與暮雲深。
錦鳩呼婦商量雨，白蟻排兵做弄陰。
除却牆頭老山色，更無佳客肯相尋。
暮村
作者：趙鼎
朝代：宋

孤村煙樹暝黄昏，一簇人家半掩門。
看盡栖鴉啼噪後，牧童歸去雨聲繁。
會鄭有功
作者：趙鼎
朝代：宋

江流變血火連天，聞道舟行相後先。
今世謀身無第一，政緣夫子愛逃禪。
有送生鳩者放之使去
作者：趙鼎
朝代：宋

山林是處有依棲，及此秋晴喚婦歸。
隨分謀生何厭拙，莫因飲啄傍人飛。
望海潮
作者：趙鼎
朝代：宋

雙峰遙促，回波奔注，茫茫濺雨飛沙。霜凜劍戈，風生陣馬，如聞萬鼓齊撾。兒戲笑夫差。漫水犀強弩，一戰魚蝦。依舊群龍，怒卷銀漢下天涯。雷驅電熾雄誇。似雲垂鵬背，雪噴鯨牙。須臾變滅，天容水色，瓊田萬頃無瑕。俗眼但驚嗟。試望中彷佛，三島煙霞。舊隱依然，幾時歸去泛靈槎。
東軒即事二首·其一
作者：趙鼎
朝代：宋

投閑非避世，導引學修真。
物外元無事，壺中别有春。
水聲清夢寢，山色上衣巾。
已矣将安往，鄉關渺戰塵。
東軒即事二首·其二
作者：趙鼎
朝代：宋

原憲貧非病，淵明懶是真。
詩留百年債，酒占四時春。
泉石高涼地，祠官自在身。
叨蒙有如此，何以効涓塵。
枕上
作者：趙鼎
朝代：宋

市樓春睡厭都城，車轂喧喧枕上聲。
此夜客情還冷淡，一林風露夏鷄鳴。
次張真君韻
作者：趙鼎
朝代：宋

聞君結屋臨山磵，多種黄精與紫芝。
雲氣每占華蓋頂，松陰長護玉津池。
溪流盤轉近百里，山色清虛無一姿。
傳得僊人新句法，封題遙寄五言詩。
次明仲韻·其一
作者：趙鼎
朝代：宋

曾謁祥曦羽蓋黄，天衣紛擾御爐香。
蒙塵草莽干戈隔，坐看邊氛蔽日光。
次明仲韻·其三
作者：趙鼎
朝代：宋

塵沙渺渺暗城樓，心切堯雲淚欲流。
慷慨一巵戲下酒，諸郎誰是舞陽侯。
次明仲韻·其二
作者：趙鼎
朝代：宋

浩浩顛風塵四合，漫漫后土水平流。
無人舉手披雲霧，却放晴曦照九州。
次明仲韻·其四
作者：趙鼎
朝代：宋

一年春事到耕桑，遼絕鄉山恨渺茫。
清夢不成風雨夜，更堪詩思攪饑腸。
次韻
作者：趙鼎
朝代：宋

平生隱遁資，白駒在空谷。
儻令眼有山，寧問食無肉。
要當揖爽氣，滌此勤書腹。
得官大河濱，枕带首陽麓。
如聞五老勝，坐使山峰縮。
捫蘿上巉絕，作意快心目。
却視宇宙間，萬化轉一轂。
道人真有道，直上駕危木。
神光秘巖隈，靈草蒙樸蔌。
空令蓮社子，紛擾亂鳬鶩。
先生志高古，真遊窮六六。
飄然清夜夢，時到山頭屋。
念此感塵迹，一往如飛鏃。
哦詩示觀覽，律呂回春燠。
作字紀經行，典刑餘食粥。
使我蒙鄙心，蓬首加櫛沐。
致我外塵垢，益歎生理蹙。
夜潄落箭泉，明月冷盈掬。
朝飰過靈峰，何憚屐齒秃。
茲焉畢餘齡，更無疑可卜。
次韻元長觀梅三首·其一
作者：趙鼎
朝代：宋

曳杖山間自探春，雨餘梅意已清新。
兵戎草草傷淪落，一醉花前有幾人。
次韻元長觀梅三首·其三
作者：趙鼎
朝代：宋

歸來醉撚一枝春，照影涼蟾過雨新。
不似覇陵愁醉尉，穿雲渡水寂無人。
次韻元長觀梅三首·其二
作者：趙鼎
朝代：宋

種柳栽花舊惜春，不知春色爲誰新。
年年青眼樽前客，只有寒梅是故人。
次韻子蒼諸公韻
作者：趙鼎
朝代：宋

亂來那復較升沉，愁極仍嗟病骨侵。
雙袖龍鍾羈客淚，一樽傾倒故人心。
沙寒獨雁難求侣，山近浮雲易作陰。
落軫斷弦非衆聽，暮年淮海歎知音。
次韻富季申寄示
作者：趙鼎
朝代：宋

相期念疇昔，道在敢憂貧。
分手便千里，論心復幾人。
微詞動招謗，爛醉可藏身。
第恐先求舊，黄麻起世臣。
次韻富季申雪中即事時聞北敵起兵京師戒嚴二首·其一
作者：趙鼎
朝代：宋

東風花萬點，落我酒盃間。
欲和郢中曲，先頽坐上山。
威稜徒料峭，生意自斕斑。
誰是淮西將，提兵夜斬關。
次韻富季申雪中即事時聞北敵起兵京師戒嚴二首·其二
作者：趙鼎
朝代：宋

無才居客右，孤坐一窗間。
夢到廣寒殿，人來姑射山。
舞低明佩冷，粧罷落花斑。
便欲凌風去，天門隔九關。
次韻張與之登巽亭·其一
作者：趙鼎
朝代：宋

百年遺恨了難平，只有南山不改青。
橋下温波秋渺渺，樓頭霏霧晚冥冥。
祥鍾福地衣冠盛，氣潤中天草木靈。
那得丹青繪縑素，煩君妙語寫無形。
次韻張與之登巽亭·其二
作者：趙鼎
朝代：宋

霜洗殘秋暮吹驚，長林蔓草斂餘青。
忘機獨鳥臨清淺，避弋孤鴻入杳冥。
老矣未成南畝計，歸歟空媿北山靈。
獨憐亭下瀟瀟柏，能伴幽人槁木形。
次韻止老見贈
作者：趙鼎
朝代：宋

誰是繙經清净侣，毋煩杖履過前溪。
不如多置葫蘆酒，直使淵明醉後歸。
次韻縣尉
作者：趙鼎
朝代：宋

勞人州縣若爲情，蹭蹬窮途已半生。
愁滿西風雙鬢白，夢回中夜寸心驚。
每慚彭澤辭升斗，終合吳門變姓名。
且把黄花泛盃酒，秋深蕭寺有餘清。
次韻退翁遊北山之什
作者：趙鼎
朝代：宋

孤雲天末山數峰，峰頭隱隱銜烏龍。
遙臨北嶺望故國，行歌負販舟車通。
時當高秋雨霜後，木葉紛亂號悲風。
聲華一夢水流去，名跡千古山争穹。
津橋煙草闕雙峙，馳道莓苔門九重。
鳴鑾飈馭杳何許，蓬萊頂上雲濛濛。
徒驚朝市屢更變，遑問邱壠多英雄。
鼎湖龍去自不返，非煙長鎖琉璃宫。
當年真聖受天命，香生菡萏祥光紅。
宫前父老尚能說，顧瞻遺宇悲涕中。
橋山松柏閟弓劍，有時寶氣飛長虹。
今主紹述更神武，回眸一視雲煙空。
請封章疏幾時上，振蹕行聞來自東。
功成亦念剏基業，從此不復言兵戎。
我生多難傷暌離，茫然却顧當何歸。
伏轅不作馬思奮，塌翼應憐鳥倦飛。
臨風且共一盃酒，要看酒面吹瀾漪。
不湏遐想念今昔，吾廬好在尋歸期。
次韻退翁雪中書事·其一
作者：趙鼎
朝代：宋

營邱圖畵展霜綃，眩轉寒光鑑影搖。
更待東風開夜色，月明洛水斷冰消。
次韻退翁雪中書事·其三
作者：趙鼎
朝代：宋

章臺走馬最多情，不怕春衫撲粉英。
半夜歸來寒夢短，瀟瀟卧聽打窗聲。
次韻退翁雪中書事·其二
作者：趙鼎
朝代：宋

纖柔醉撚小梅花，顧影嬌春玉鳳斜。
不覺窗前三尺雪，夜風萬里卷龍沙。
次韻退翁雪中書事·其四
作者：趙鼎
朝代：宋

筆頭造化渺無邊，聞道春來思湧泉。
定向山臺得佳句，濕雲殘雪冷侵天。
次韻酬贈元長少卿
作者：趙鼎
朝代：宋

夫子稟家學，玉德潤無色。
搢紳先生間，早歲聲籍籍。
晚乃落筌蹄，雲空鳥滅跡。
功名翰墨場，一笑兒時劇。
欲遊静林不果
作者：趙鼎
朝代：宋

林泉共一山，欲往不得暇。
我不如陶生，日到遠公社。
安得縮地術，坐我雲門下。
正月十八日枕上
作者：趙鼎
朝代：宋

空籠疏幔曉寒清，小醉醒然不作酲。
欹枕誰能尋斷夢，卧聞童子誦經聲。
歲晏感懷·其一
作者：趙鼎
朝代：宋

欲雪濃雲凍不收，凄寒偏著敝貂裘。
客愁有許要排逐，歲事無多難挽留。
疇昔謾懷三徑約，飄零聊用一樽酬。
即看瑶草光風轉，作意湖山汗漫遊。
歲晏感懷·其二
作者：趙鼎
朝代：宋

掃蕩邉氛漸有期，此生已復歎差池。
眼中種種無聊賴，身外悠悠徒爾爲。
彭澤歸來那得酒，少陵窮甚但哦詩。
卑棲儻遂桑榆晚，敢並鴛鴻接羽儀。
毗陵道中
作者：趙鼎
朝代：宋

烟水毗陵道，光涵落月空。
夢魂塵𡏖外，眼界畫圖中。
舟漾安期鯉，帆飛御寇風。
鑑湖如可乞，歸老浙江東。
水調歌頭
作者：趙鼎
朝代：宋

屋下疏流水，屋上列青山。先生跨鶴何處，窈窕白雲間。採藥當年三徑，只有長松綠竹，霜吹晚蕭然。舉酒高臺上，彷佛揖群仙。轉銀漢，飛寶鑑，溢清寒。金波萬頃不動，人在玉壺寬。我唱君須起舞，要把嫦娥留住，相送一杯殘。醉矣拂衣去，一笑渺人寰。
河中太守
作者：趙鼎
朝代：宋

掄才梁棟定誰須，聳拔長松第一株。
令聞允爲時屬望，豐功當在帝都俞。
將令異日作霖雨，暫使斯民歌袴襦。
播物仁風隨扇發，向人和氣與春舒。
請看嶷嶷諸郎秀，是應詵詵盛德符。
廣陌乘黄將驥子，丹山威鳳带鵷鶵。
聲名最重連城寶，文采光騰照夜珠。
賈誼著書驚一世，平津射策冠諸儒。
傳經固自卑劉向，遺直猶資見魏謩。
便向萱堂生月桂，更尋雲路種星榆。
人從碧海偷桃實，客自朱門墜舄鳬。
性静綠龜宜作伴，身輕靈壽不須扶。
金波滿泛鵝兒酒，香霧争持鵲尾爐。
要識東人念公意，巖廊千載賛昌圖。
河南留守王大資
作者：趙鼎
朝代：宋

退卧東山自在身，幡然猶肯慰斯民。
名高海內推前輩，德冠朝中號偉人。
紫誥即看還舊物，黄扉終許秉鴻鈞。
瑤池花有千年實，更看東風幾度春。
泊小金山覺渡寺僧言建德知縣桐廬知縣婺州教授皆被召
作者：趙鼎
朝代：宋

敢歎邉氛熾，今聞公道開。
中原非世事，南國自人材。
朱履羞彈鋏，黄金謾築臺。
天涯轉蓬恨，何地賦歸來。
泊柴家灣風物宛如北上
作者：趙鼎
朝代：宋

雨過平田隴麥青，春深桑柘暖煙生。
恍如身在瀾洄曲，膓斷東風杜宇聲。
泊桐廬縣合江亭下昔有得道之士不知姓名結廬山間手植桐數本因謂之桐君縣亦以此得名
作者：趙鼎
朝代：宋

桐廬縣前江合流，合江亭下多客舟。
紅樓參差出木末，小市宛轉依巖陬。
桐君手植碧桐樹，歲歲春風柯葉柔。
白雲一去鳳不至，暮雨丁零生客愁。
泊白鷺洲時辛道宗兵潰犯金陵境上金陵守不得入·其一
作者：趙鼎
朝代：宋

脫迹干戈幸再生，時時心折夢圍城。
南來客枕能安否，更作江湖盗賊驚。
泊白鷺洲時辛道宗兵潰犯金陵境上金陵守不得入·其三
作者：趙鼎
朝代：宋

月滿滄江風水清，沉沉冰鑑照孤城。
何人心緒猶無事，醉卧船舷一笛横。
泊白鷺洲時辛道宗兵潰犯金陵境上金陵守不得入·其二
作者：趙鼎
朝代：宋

城頭傳令插軍麾，城外行人淚滿衣。
處處悲風吹戰角，沙洲白鷺莫驚飛。
泊盈川步頭舟中酌酒五首·其一
作者：趙鼎
朝代：宋

那知亂後年光促，但覺春來酒味長。
炯炯新蟾照人白，恨無雙竹倩孫郎。
泊盈川步頭舟中酌酒五首·其三
作者：趙鼎
朝代：宋

飛揚跋扈今安取，放浪酣歌亦所長。
曾醉西湖春色否，傳聲江上問諸郎。
泊盈川步頭舟中酌酒五首·其二
作者：趙鼎
朝代：宋

空籠影照琉璃滑，鴻洞聲傳鐘鼓長。
便買扁舟作家宅，風流千載謝三郎。
泊盈川步頭舟中酌酒五首·其五
作者：趙鼎
朝代：宋

收功不在干戈衆，和議元非計策長。
聞道搜賢徧南國，要令四裔識周郎。